﻿ BOTEZAT CLAUDIA-CARMEN METAFORA REVELATORIE ÎN POEZIA LUI LUCIAN BLAGA Editura Sfântul Ierarh Nicolae 2009 ISBN 978-606-8129-08-2 1 Referent ştiinţific: Prof.univ. dr. Emilia Parpală- Afana Ebook publicat în Sala de Lectură a Editurii Sfântul Ierarh Nicolae, la http://lectura.bibliotecadigitala.ro Editura Sfântul Ierarh Nicolae 2009 http://www.bibliotecadigitala.ro ISBN 978-606-8129-08-2 2 CUPRINS I. REFERINTE TEORETICE …………………………………….5 1. Metafora- trop matriceal..............................................................5 1.1.Scurt istoric al metaforei...........................................................7 1.2.Structura metaforei..................................................................14 1.3.Tipologia metaforei.................................................................18 2. Lucian Blaga despre metaforă....................................................21 2.1.Metafora plasticizantă..............................................................22 2.2.Metafora revelatorie.................................................................24 2.2.1. Metaforă şi simbol.....................................................27 2.2.2. Metaforă şi mit..........................................................34 3. Metafora şi noosfera în poezia lui Blaga....................................42 3.1.Noosferă vs univers poetic: concept, implicaţii, simboluri şi motive..................................................................42 3.2.Câmpul semantic: factori care influenţează dezvoltarea câmpului semantic, atitudinea poetului faţă de câmpul semantic, semnul poetic, caracteristicile de bază ale câmpului semantic...................................................................46 3 II. ANALIZA METAFOREI IN POEZIA LUI LUCIAN BLAGA.........................................................................................50 1. Metafora şi campul semantic al lexemelor................................51 1.1.Termenii simbolici nominali ai metaforei...............................52 1.2.Verbul şi semantica sa în construcţia metaforică....................61 2. Metafora în textul poetic.............................................................68 2.1.Planul fonologic.......................................................................71 2.2.Planul morfo-sintactic..............................................................71 2.3.Planul semantic şi planul iconic..............................................72 2.4.Planul afectiv...........................................................................74 3. Analiza succintă a structurii microtextului...............................76 3.1.Planul iconic............................................................................76 3.2.Planul semantic........................................................................77 III. CONCLUZII...............................................................................80 NOTE.................................................................................................83 BIBLIOGRAFIE...............................................................................91 4 I. REFERINŢE TEORETICE 1. METAFORA- TROP MATRICEAL Metafora (gr. metaphora = transport, transfer) este un procedeu artistic prin care un obiect obişnuit este înlocuit cu unul neobişnuit pe baza unei corespondenţe reale sau imaginare. Conform semanticii structurale, metafora este procedeul prin care se produce o schimbare de sens prin substituirea cuvintelor, având drept rezultat introducerea în expresia lingvistică a unui element nou, neprevăzut, pe baza asemănării şi a abstracţiei, reţinând din multele atribute ale termenului doar unul cu totul particular, care le domină pe celelalte.1 Este o mişcare semantică derivată din analogia între obiecte. Metafora este un trop, un metasemem ce se înscrie în linia metasemică alături de metonimie şi sinecdocă. Tropii sau metasememele sunt noţiuni sinonime folosite în retorică pentru a indica schimbări de sens, având un rol decisiv în structurarea, conturarea imaginarului şi a limbajului poetic. Tropul poetic este o abatere vizibilă, condiţionată de distanţa dintre două lexeme percepute într-un context lingvistic; în procesul retoric, semnificantul prim cedează în faţa noului semnificant. Metasememele sunt figuri semantice care, în relaţia sem- semem, operează intersecţii, transferuri, substituţii sau adiţii semice.2 Sememul este acea unitate de conţinut ce corespunde unei unităţi de expresie (lexem) şi care are la rândul lui anumite trăsături de conţinut care poartă numele de seme. Aceste unităţi minimale de sens (seme), comune mai multor sememe, constituie un ansamblu numit arhisemem, organizator al campurilor semantice. Lexemului îi corespund două categorii de sememe: cele nucleare care sunt denotative şi contextuale care sunt conotative. 5 Aşa cum remarca Tudor Vianu în studiul său, metafora este tropul cu valoarea artistică cea mai înaltă ce mijloceşte lucrarea cea mai productivă a imaginaţiei.3 Umberto Eco conferă metaforei un rol esenţial, considerând-o reprezentativă pentru întreaga activitate retorică în complexiatea ei, metafora fiind cea mai luminoasă, mai necesară şi mai frecventă dintre tropi şi care interferează cu noţiuni ca metonimie, sinecdocă, simbol, arhetip, cult, rit, magie, paradigmă, imagine, model etc.4 Formula clasică reducea sistemul tropic la metaforă, metonimie şi sinecdocă, opunând asemănarii corespunzatoare metaforei relatia inclusivă corespunzătoare sinecdocei şi pe cea exclusivă a metonimiei. Perspectiva diacronică conferă metaforei un rol central în seria metonimică, aşezând pe locul doi metonimia căreia i se subordonează sinecdoca. Axa sintagmatică (combinare) Metafora : analogie, similitudine Axa paradigmatică (contiguitate, selecţie) Metonimie: substituţie S-a vorbit despre metaforă ca fiind o figură fondatoare, idee enunţată de către Aristotel şi preluată mai târziu, parţial, de către Jakobson, care a şi redus schema tripartită la doi tropi: metafora şi metonimia, figuri care opun asemănarea contiguităţii.5 Adoptând teoria lansată de Jakobson, Michel Le Guern înglobează sinecdoca în metonimie, considerând-o categorie retorică inoperantă. 6 Mai târziu, ierarhia retorică a fost răsturnată de teoria Grupului µ, care consideră sinecdoca drept trop matriceal (minimal), detronând astfel regalitatea metaforei: metafora este produsul a două sinecdoce.6 Grupul din Lieģe consideră astfel că metafora nu este fondatoare, ci din contră, este fondată prin sinecdocă şi ea presupune nu o substituţie a sensului, cum se afirmase anterior, ci modificarea conţinutului semantic al termenilor, prin intermediul a două procedee: suprimare şi adjoncţie de seme. Putem concluziona că metafora, fondatoare sau fondată, trop matriceal sau nu, este un metasemem cu o puternică încărcătură semantică, care a avut un aport semnificativ în limbajul poetic şi care, prin natura sa controversată, a constituit un excelent material de studiu, cucerind interesul lingviştilor şi stârnind numeroase discuţii ce au condus la emiterea de teorii şi concepte antagonice. 1.1 METAFORA- SCURT ISTORIC Element deosebit de expresiv şi important al limbajului poetic, metafora a apărut în limba vorbită încă din fazele incipiente ale acesteia. Deşi nu avem nici o dovadă în acest sens, putem intui aceasta când lecturăm primele scrieri în care metafora, alături de alte mijloace consacrate de expresie, vine să completeze expresivitatea artistică a operei. Primele apariţii ale metaforei în limbajul literar scris sunt, de fapt, primele scrieri literare care sau păstrat. Epopeea lui Ghilgameş, prima capodoperă a literaturii universale, unul dintre cele mai vechi texte sumeriene, cu o vechime de aproximativ patru milenii, conţine un ansamblu de idei primordiale care şi-au dovedit statornicia şi viabilitatea în existenţa ulterioară a civilizaţiilor, fiind pe cât de simple în principii, pe atât de permisive în abordare, în elaborare şi în profunzimea lor filosofică, în multitudinea vectorialităţilor lor semantice. Depăşind cadrele unui poem istoric, epopeea cântă cu o rară intensitate lirică, sentimentul prieteniei devotate dintre Ghilgameş, legendarul rege al Uruk-ului şi eroul puternic Enkidu, într-un context puternic metaforizant. 7 În acest context, zeiţa Istar îi cere lui Ghilgameş “... haide să-mi fii de soţ, oferă-mi darul trupului tău copt”; sau prezenta acestei mostre de o plasticitate metaforică uimitoare unde în “de-a pururi ziua cea de azi”, înţeleptul pescar Adapa reuşeşte “să-i rupă aripile vântului de miază-zi”... Iştar îi promite lui Ghilgameş o trăsură la care va înhăma “un uragan de asini”, metafora pâinii “împlinind ziua, se opriră la un popas, rupând un cîlcâi, apoi un alt călcâi de pâine.” Metaforele au dat frumuseţe artistică primelor poeme şi texte literare şi au însufleţit mai apoi piesele scriitorilor greceşti. Reprezentanţi de seamă, precum Eschil, Sofocle şi Euripide au scris aproape în ‘întregime alegoric, surprinzând tragedia protagoniştilor printr-o prezentare metaforică a tentaţiilor ori prin interferarea similitudinilor dintre personalităţile cunoscute ale vremii cu caricaturile din piesă. A fost o perioadă când metafora a intrat într-un con de umbră, ca literatura însăşi, în timpul Evului Întunecat în care scrierile sunt relativ puţine şi cu conotaţie mai mult religioasă, pentru ca apoi, să renască mai puternic şi mai înfloritor în epoca luminilor şi a renaşterii. Având rădăcini adânci în literatură, metafora a devenit extrem de importantă în viaţa culturală şi socială în Anglia Elisabetană la sfârşitul sec. al XVI-lea – începutul sec. al XVII-lea, fiind considerată o parte esenţială a educaţiei şi a limbii literare. Printre marii scriitori ai acestei perioade, s-a remarcat în special Shakespeare care a ridicat metafora la un nivel de o remarcabilă complexitate. La sfârşitul sec. al XVII-lea, se cristalizează în Franţa o nouă doctrină literară – clasicismul- a cărei trăsătură este stilul aticist cartacterizat de o expresivitate echilibrată, simplă, elegantă, armonioasă, folosind cu moderaţie mijloacele artistice. Ca o replică la clasicism, Romantismul presupune inventivitate şi originalitate, rebarbativ la orice tip de constrângere exterioară, el îşi asumă liber retorica, iar ideea analogiei universale ca filosofie poetică în romantism şi în modernism explică esenţa metaforică a artificiilor de limbaj. 8 În studiul său, Introducere în stilistică, Emilia Parpală sintetizează câteva din regulile restrictive pe care poeticile clasice le-au impus metaforei: să fie justă, adică să exprime relaţii întemeiate pe natura lucrurilor; să nu fie fondate pe asemănări prea îndepărtate; altfel, par căutate, nefireşti, chiar penibile; să fie adaptate domeniului (poezie, proză, filozofie); să fie mai sugestivă decât termenul pe care îl înlocuieşte (Quintilian), să suplinească un loc vacant în vocabular (cf. catachreza); să fie folosită cu măsură; risipa de metafore duce la afectare şi la monotonia stilului. Ca o replică la aceste constrângeri, manierismul şi barocul au practicat metafora bizară care a deschis drum conexiunilor libere ale modernismului. 7 Manierismul, considerat de majoritatea cercetătorilor o fază de tranziţie dintre direcţia clasicizantă a Renaşterii şi baroc (sec. XVI-XVII), impune un “convenţionalism stilistic, de pastişare a procedeelor altcuiva sau a propriilor procedee, de îmbinare eclectică şi afectată a unor mijloace de expresie lipsite de originalitate.” Un rol deosebit de important, de regină a poeziei (cum o numea Tesauro) revine metaforei care devine cea mai spirituală, mai ingenioasă, miraculoasă şi rodnică figură stilistică, trăsături ce derivă din capacitatea de a împleti termenii cei mai distanţi ; “contrariilor le şade bine împreună; din cele diferite se naşte cea mai frumoasă armonie” este concluzia la care ajunsese încă devreme Heraclit, care îmbie foarte bine impactul pe care îl provoacă asocierea unor cuvinte diferite, stranii, exotice.8 O altă trăsătură specifică manierismului este cultismul (cultivat de scriitori ca Gangora, Mallarmé, Eliot), care amestecă un metaforism ilogic cu elemente de erudiţie rafinată. Enigmaticul derivă dintr-o metaforă paralogică ce vorbeşte limpede în mod obscur şi îl forţează pe cititor să-şi formuleze o interprtare în stil propriu. Caracteristic manierismului nu este faptul că foloseşte metafora în ţesătura poetică, ci exagerarea folosirii acesteia, precum şi utilizarea cu precădere a metaforei de opoziţie.9 9 Barocul a urmat manierismului, fiind stilul care a dominat literatura europeană a sec. al XVII- lea (1580-1680), caracterizat prin obsesia faţă de grija tropilor, de versificaţie şi de puritatea vocabularului. Prin formalismul său, generat de conştiinciozitatea referitoare la noutatea expresiei, barocul a condus la apariţia unei stilistici noi care a antrenat largirea câmpului metaforic printr-o convieţuire suprarealistă a termenului concret cu cel abstract; căutarea simbolurilor rare şi evocatoare. Lărgirea câmpului metaforic a avut ca rezultat apariţia unui univers nou de imagini, mecanism pe care Boudelaire l-a numit corespondenţe.10 In modernism, “metafora devine cel mai fecund mijloc stilistic al fanteziei nelimitate a poeziei moderne.”11 Metafora reuşeşte să pună laolaltă să conecteze prin intermediul limbajului aspecte materiale inconexabile prin intermediul unei sintaxe a fulgerului. Tipurile metaforice întâlnite în modernism: Metafora apozitivă obţinută prin omiterea articolului şi a verbului a fi: “chip, scoică sunând” (Eluard) “octombrie, insulă cu profil exact” (Guillén) Metafora genitivală, cea mai des utilizată în lirica modernă, se bazează pe disonanţa semantică a termenilor intersectaţi : scrumul stelelor (Montale) Realizează o funcţie atributivă sau de identificare: paiul apei, oglinzile buzelor (Eluard).12 Postmodernismul, văzut restrictiv ca un stil hibrid, definitoriu pentru perioada contemporană, presupune o anumită continuitate a modernismului. Stilistic, postmodernismul se remarcă prin utilizările parodice ale marilor procedee retorice tradiţionale şi preferinţe pentru figuri neconvenţionale, anacronism, tautologia, palinodia sau retractarea. În tot acest timp, când în plan literar, metafora îşi desăvârşea forma abordând genuri şi stiluri noi şi dobândind o structură cât mai complexă şi grade înalte de abstractizare, în plan stilistic capta interesul lingviştilor stârnind numeroase dezbateri şi supoziţii legate de natura ei. 10 În urma discuţiilor legate de entitatea lingvistică la nivelul căreia se produce metafora au fost formulate două teorii antagoniste prin supoziţiile şi implicaţiile lor: teoria substituţiei şi teoria tensiunii. Teoria substiutiei (reprezentanţi: P. Fontanier, linviştii saussurieni, J. Cohen) consideră metafora un trop, o deviaţie care modifică (metamorfozează) sensul iniţial al cuvântului. Primele idei de valoare sunt emise în antichitate de către Ariostotel în celebra sa Poetică, el fiind considerat de către unii lingvişti ca fiind iniţiatorul modelului tropologic, având ca argument logic definiţia aristotelică dată metaforei care acordă numelui rolul esenţial. Având la bază conceptele elaborate de Aristotel, teoria retoricii clasice va porni de la premisa că metafora este un trop ce ţine de cuvânt luat ca o unitate lingvistică separată. In acest sens, rolul metaforei este explicat prin teoria substituţiei care presupune o deplasare, o extindere a sensului unui cuvânt pe baza unei relaţii de asemănare. Referinţa indubitabilă în retorica clasică o constituie tratatul de tropologie al lui Pierre Fontanier, intitulat Figurile discursului. Susţinând primatul cuvântului ca unitate linvistică, autorul francez a emis o teorie a metaforei ancorată de teoria tropilor. “Tropii sunt anumite sensuri mai mult sau mai puţin diferite de sensul primitiv pe care cuvintele aplicate unor idei noi îl oferă în exprimarea gândirii”. Gândirea se compune din idei, iar exprimarea gândurilor prin vorbire se face prin intermediul cuvintelor.13 Fontanier consideră substituţia bazată pe polisemie ca fiind baza figurativităţii limbajului. “Figurile discursului sunt aspectele, formele, întorsăturile mai mult sau mai puţin deosebite (…) prin care discrursul (...) ne îndepărtează mai mult sau mai puţin de ceea ce ar fi fost exprimarea simplă şi banală.”14 G. Genette îl considera pe Fontanier ca fiind ultimul mare retorician francez un saussure al retoricii, pentru efortul pe care acesta l-a depus în scopul structurării repertoriului haotic al figurilor limbajului.15 11 O altă personalitate marcantă a lumii antice este autorul latin M. T. Cicero care a emis teorii valoroase despre metaforă. În primul rând, el consideră că metafora s-a născut din necesitatea numirii obiectelor şi fenomenelor înconjurătoare, dintr-o indigenţă a limbii care nu posedă suficienţi termeni. Astfel s-a recurs la expresii precum : piciorul muntelui, cotul râului, urechile acului, pentru a denumi termeni noi cu care oamenii veneau în contact (azi aceşti termeni nu mai sunt consideraţi metafore ci catachreze). Pentru a explica acest fenomen, Cicero foloseşte comparaţia metaforei cu veşmintele care au apărut din nevoia de a ocroti corpul şi care s-au transformat în podoabe. Astfel metafora, care a fost necesară la început, a devenit un obiect al desfătării retorice.16 Teoria lui Cicero cu privire la metaforă a fost reluată de retoricile antichităţii până târziu. G. Vico a rectificat acestă explicatie (Scienza Nouva, 1725), susţinând că metafora nu este rezultatul unui proces logic de transfer al unor noţiuni, ci este rezultatul unei raţiuni prelogice ce carcterizează prima fază a civilizaţiei omeneşti- faza ei poetică, anterioară celei filosofice. T. Vianu îl consideră pe G. Vico primul teoretician al animismului primitiv precizând că oamenii au tendinţa să denumească diversele aspecte ale naturii prin cuvinte întrebuinţate la origine pentru anumite părţi ale corpului: gura unui râu, piciorul muntelui, vână de apă, măruntaiele pământului, metafora fiind expresia unei personificări sau chiar a unui mit. Cicero aderă la ideea cum că figura, metafora este o novato forma- o abatere, o greşală în raport cu codul, o deviere faţă de modurile uzuale de folosire a limbii. Dumarsis a preluat această idee a devierii şi a considerat termenul tehnic de figură ca fiind el însuşi o metaforă: “Acest cuvânt are el însuşi un sens figurat. Este o metaforă (...) Expresiile figurate au şi o modificare particulară şi în virtutea acestei modificări particulare recunoaştem o specie aparte a fiecarei figuri.”17 Teoria tensiunii, având ca adepţi pe E. Benveniste, M. Black, M. Beardsley, A. Richards, tratează metoda prin prisma semanticii, considerând efectul ei ca fiind produs nu la nivelul cuvântului izolat ci la nivelul frazei, ca un tot unitar. În acest caz, metafora devine un fel de predicaţie nonpertinentă, producându-se la nivelul frazei ca întreg. 12 Acest nou tip de teoretizare a metaforei este abordat de Emile Benveniste, care trasează distincţia între semantică şi semiotică, considerând fraza ca unitate semantică, purtătoare a semnificaţiei complete minimale, iar cuvântul este unitatea semiotică, semn în cadrul codului lexical. Astfel, fraza devine o unitate de discurs compusă din semne, fără însă ca ea însăşi să fie un semn.18 In lucrarea sa, Filozofia Retoricii, I.A. Richards redefineşte retorica – “o disciplină filosofică ce vrea să stăpânească legile fundamentale ale folosirii limbajului (...); este teoria discursului, a gândirii ca discurs.” Prin susţinerea actelor de discurs el fundamentează o semantică a metaforei care ignoră teoria semnelor şi a instanţelor de discurs. Metafora nu mai este un schimb de semnificaţie ci unul de gânduri, o tranziţie între contexte. In viziunea lui Richards, metafora se constituie din interacţiunea între conţinut (ideea subiacentă) şi vehicul, “ideea sub semnul căreia este aprehendată cea dintâi.”19 O atitudine decisivă în dezbaterea metaforei este luată de Max Black prin articolul Metaphors din lucrarea Models and Metaphors. Analizând semantic enunţul la nivelul căruia se realizează metafora, Black îşi focalizează atenţia asupra unui singur cuvânt, unul particular, care este folosit în sens metaforic. El numeşte cuvântul focus şi îl izolează de restul cuvintelor non-metaforice ale frazei, desemnată prin frame. “Folosirea metaforică a termenului focar rezultă din raportul dintre focar şi cadru (...), dintre sensul nedivizat al enunţului şi sensul focalizat al cuvântului.”20 Astfel, deşi metafora se produce la nivelul întregului enunţ, ea focalizează asupra unui singur cuvânt care devine purtătorul identităţii semantice modificate de metaforă. In lucrarea Metafora vie, Paul Ricoeur a dezbătut cele două teorii restrictive, transgresâdu-le şi adoptă un mod de abordare hermeneutic în urma căruia elaborează conceptual de metaforă vie. Ricoeur analizează teoria substituţiei şi pe cea a tensiunii prin prisma conceptelor formulate de susţinătorii celor două teorii, aducând argumente pro şi contra, subliniind aspectele importante şi valoroase ale celor două puncte de vedere şi concluzionând în manieră proprie. Astfel, Ricoeur apreciază că în locul metaforei poate fi găsit doar 13 corelând substituţia cu interacţiunea, acesta fiind, de fapt, între frază şi cuvânt, predicaţie şi denumire. 1.2. STRUCTURA METAFOREI Descrisă într-un mod simplist, metafora este o comparaţie substanţială între doi termeni, în absenţa termenilor de comparaţie. “Structural, metafora este o sintagmă formată din doi termini non-identici ca semnificant, dar care se intersectează într-un virtual punct comun numit intersecţie semică.” (Is).21 Termenul de intersecţie semică este emis de Grupul µ şi desemnează acele trăsături semantice identice celor doi termeni care compun figura. În lucrarea Introducere în stilistică, Emilia Parpală propune două exemple pentru analiza semică a seriei metonimice şi respectiv, metaforice. Analiza liniei metonimice foloseşte versul lui D. Bolintineanu se abate tăiosul fier pentru a evidenţia caracterul substituţiei şi anume, prezenţa unor seme comune în structura semantică în structura semantică a celor doi termeni. În versul amintit are loc o substituţie a termenului sabie cu fier, posibilă prin coincidenţa foarte mare a semelor lor: A → sabie: [+substanţă] [+corp terestru] [+corp natural] [+solid] [+metal] [+armă albă] B→ fier: [+subst] [+corp terestru] [-organic] [+solid] [+metal] Pentru seria metaforică, exemplul ales este versul eminescian când noaptea-i o regină lunatică şi brună. A [noaptea] → [-substanţă] [- senzorial] [+aspect al realităţii fizice] 14 [- luminozitate] [+soare la orizont] B [regina] → [+substanţă] [+corp terestru] [+corp natural] [+organic] [+uman] [+persoan[ care guvernează] C [brună] → [-substanţă] [+senzorial] [+vizual] [+culoare] [+luminozitate] Se produce astfel o amalgamare: A+C şi B+C, iar prin medierea contextului (M. Mancas), sau intersecţiei semice, se observă compatibilitatea ridicată a celor doi termini (A şi B). Se observă astfel că cei doi termeni astfel disjuncţi se intersectează semic doar în contextul semic individual. M. Mancas concluzionează, susţinând că diferenţa dintre metonimie şi metaforă constă în prezenţa sau absenţa semelor identice ale celor doi termeni care compun figura.22 Semele termenului intermediar (de cele mai multe ori absent) sunt extinse de metaforă până la reunirea celor doi termeni. In metafora cicoarea ochilor, Lucian Blaga foloseşte două lexeme distincte în planul paradigmatic, dar care proiectate pe axa combinării devin echivalente prin intermediul extensiei semelor termenului intermediar : albastrul, în cazul nostru. Semele comune celor două lexeme se regăsesc în semele lexemului intermediar subînţeles, albastru. O reprezentare grafică a acestei metafore poate arăta astfel: cicoare albastru ochi cicoarea ochilor semnifică: METAFORA - claritate - sinceritate - speranţă 15 Descompunând mecanismul metaforic se observă că la baza acestuia stau două sinecdoce: - - în prima sinecdocă, intersecţia semică este o sinecdocă particularizantă a lexemelor cicoare şi ochi. a doua sinecdocă este una generalizată şi o întâlnire în metafora cicoarea ochilor. În această sinecdocă a intersecţiei semică, termenii îşi pierd individualitatea prin adiţionarea şi prin generalizarea semelor din zona lor comună.23 Un alt exemplu reprezentativ pentru mecanismul metaforic îl constituie exemplul lui Pascal, un caz intermediar între demersul literar şi cel ştiinţific: “Omul nu este decât o trestie, cea mai slabă din natură, dar o trestie gânditoare.” În acest caz, metafora este corectată printr-o sinecdocă cu scopul de a îndepărta rigiditatea pe care pare să o impună trecerea ei (metaforei) prin intersecţia semică. Metafora introdusă prin intermediul unei negaţii şi a unui adverb restrictiv are în componenţa sa cele două lexeme om şi trestie care se intersectează în semul fragilitate care apare în structura de suprafaţă prin intermediul lexemului “slabă”. Sinecdoca este una generalizată şi este introdusă la rândul ei prin conjuncţia adversativă dar.24 Un alt exemplu de metaforă corectă este dat de definiţia lui P. Guirand: retorica este stilistica anticilor.. Metafora este retorica este stilistica, iar corectarea ei se face prin intermediul lexemului antici. Intersecţia semică este limbajul figurat – semul care intersectează cele două lexeme ale metaforei- stilistica şi retorica. 16 Cel de-al treilea exemplu de metaforă corectată se găseşte într-unul din textele analizate în Retorica generală, fiind versul lui H. Juin în vârful chiparosului, această lance imobilă.25 Cele două lexeme ale metaforei chiparos şi lance se intersectează metaforic la nivelul semnificatului: chiparosul are forma lanceolată care sugerează forma ascuţită a unei lance. Corectarea metaforei se face prin intermediul semului imobilitate care se regăseşte inclus în ambele lexeme. Chiparosul este un simbol oximoronic fiind considerat atât arbore funerar cât şi simbol al vieţii, în timp ce lancea este simbol al focului, al soarelui şi al puterii, fiind o identitate oximoronică contradictorie.26 În lucrarea Introducere în stilistică, Emilia Parpală preia şi analizează toate cele trei exemple, atrăgând atenţia asupra faptului că, în toate aceste cazuri, corectarea se face prin hipalagă. “Transferul semantic implică relaţii de vecinătate: epitetul care convine primului termen este atribuit celui de-al doilea, ca epitet metaforic ori metonimic, formând uneori o sintagmă oximoronică.” 27 Deşi în ideea de unitate a limbajului poetic, în lipsa unei diferenţe de natură semică între cele două serii, metonimică şi metaforică, ultimele decenii au înregistrat multe contestaţii ale teoriei jackobsoniene, totuşi, analiza semantică de text vine în sprijinul diferenţei originale dintre metaforă şi metonimie, adică analogie şi substituţie. 17 1.3 TIPOLOGIA METAFOREI În funcţie de numărul termenilor implicaţi în construcţia metaforei se descriu două tipuri ale acesteia. 1. Metafora in praesentia (coalescenţa) se realizează prin suprimarea parţială de seme ca şi comparaţia metaforică, sinecdoca şi antonomaza generalizată, justificând oarecum afirmaţia conform căreia metafora este o comparaţie concisă căreia îi lipseşte comparativul ca. Este adevărat că datorită caracteristicilor ecuaţionale unele dintre metaforele de acest tip pot fi dezvoltate în comparaţii. Ex : cicoarea ochilor → ochi ca cicoarea → ochi albaştrii ca cicoarea .28 2. Metafora in absentia (cu un termen), adevărata metaforă în opinia anticilor, implică o intersecţie semică largă şi obligativitatea contextului. Pentru exemplificare, Grupul µ foloseşte textul “Privighetoarea zidului, scânteie zidită/ Ciocul acesta, acest dulce declic, prizonier al varului”, doar contextul (şi eventual epitetele) ne conduc spre termenul metaforizat- comutatorul electric. Metafora in absentia este rezultatul unei operaţii de suprimare- adjoncţie de seme/sememe. Conferind metaforei un rol esenţial, Lucian Blaga identifică două tipuri de metafore: 1. Metaforele plasticizante “se produc în cadrul limbajului prin apropierea unui fapt de altul, mai mult sau mai puţin asemănător (...) apropierea (...) se face exclusiv în vederea plasticizării unuia dintre ele. (...) Metafora plasticizată ţine loc de concret în ordinea abstractaţiunilor.”29 2. Metaforele revelatorii “rezultă din modul specific uman de a exista, din existenţa în orizontul misterului şi al revelării.”30 Exemple de metafore revelatorii : “Soarele, lacrima Domnului/ Cade în mările somnului”, “Cenuşa îngerilor arşi în ceruri/ Ne cade fulguind pe umeri şi pe case.” In concepţia lui Lucian Blaga, metafora este o dimensiune ontologică a destinului uman şi de aceea, solicită eforturile antropologiei şi ale metafizicii.31 18 În paralel cu Lucian Blaga, Tudor Vianu identifică, într-un studiu amplu pe care îl dedică metaforei, o categorie pe care o numeşte metafora simbolică sau metafora poetică şi care este de fapt echivalentul metaforei revelatorii. O categorie aparte este metafora-ghicitoare- un joc intelectual determinat de tabuizarea obiectului, în care metafora “circumscrie obiectul, dar, în loc să îl reveleze, tinde mai curând a-l întuneca.”32 Metafora ghicitoare se remarcă prin ingeniozitatea conexiunilor semantice care se operează în jurul obiectelor, impunându-se o dublă relaţie ludică: a) cu semul al cărui referent este metaforizat; b) cu receptorul care va completa mecanismul eliptic al metaforizării. Exemple: “Sunt două păduri întinse/ Două ape aprinse” (sprâncenele şi ochii) ; “Am două gheme negre/ Cât le-arunc atât se duc” (ochii). Din punct de vedere structural, ghicitoarea se constituie dintr-o “metaforă sau un şirde grefe metaforice care sugerează termenul metaforizat, absent din discurs, dar supus identificării.”33 Un tip de metaforă, puţin frecvent în literatura modernă este metafora textualizată al cărei in telectualism preferă dezvoltările simbolice. Luând în considerare criteriul morfo-sintactic putem clasifica metafora astfel: 1. metafora substantivală – cea mai frecventă datorită bogăţiei morfologice a numelui, este la rândul ei: a) metafora apoziţie, de tip coalescent, poate să-şi anuleze carcterul explicit printr-o simbolizare, cum este în cazul metaforei lui Nichita Stănescu- leoaică tânără- iubirea, sau poate fi o metaforă cu apoziţie dezvoltată, ca : greierii, sonori sâmburi ai beznei la M. R. Paraschivescu, ori zburători cu negre plete, umbră fără de noroc la Eminescu. b) metafora genitivală : iarna e plină de zumzetul tainelor, când izgonit din cuibul veşniciei (Lucian Blaga). c) metafora în acuzativ : “Pe coarde dulci de linişte/ Pe harfe de - ntuneric”, “Pe coastă-n vreji de nouri creşte luna” (Lucian Blaga). d) metafora în vocativ : “Şi-ar înflori pe buza ta atâta vrajă/ De n-ai fi frământată,/ Sfânto,/ De voluptate-ascunsă a păcatului?” (Lucian Blaga). 19 2. metafora verbală – mai puţin frecventă decât cea substantivală, poate fi întâlnită în contexte care interferează cu: a) personificarea, în exemplele: “Pe uliţi, subţire şi-naltă/ Ploaia umblă pe cataligi” sau “Sufletul satului fâlfâie pe lângă noi.” b) superlativul stilistic- “Atâta linişte-i în jur, de-mi pare că aud / Cum se izbesc de geamuri razele de lună.” c) comparaţia- “Din streaşina curat-a veşniciei/ Cad clipele ca picurii de ploaie.” 3. metafora adjectivală – este, de fapt, un epitet metaforic cum se observă din exemplele : “Văzduh topit ca ceara-n arşiţa de soare/ Curgea de-a lungul peste mirişti ca un râu” sau “...dorul sugrumat/ Şi frânta bucurie de viaţă?” ; “Şi mă dezmierzi cu frunza jucăuşe.” (Lucian Blaga). . 20 2. LUCIAN BLAGA- DESPRE METAFORĂ Adept al ideii- aspectele stilistice nu istovesc creaţia, Lucian Blaga dedică un întreg capitol din Geneza metaforei şi sensul culturii studierii substanţei care, alături de stil, este considerată pilonul operei literare în particular, şi culturii în general. Metafora, concept fundamental al filozofiei şi operei lui Blaga este o substanţă a creaţiilor care spre deosebire de substanţa lucrurilor materiale “nu posedă o semnificaţie şi un rost prin ea însăşi; aici substanţa ţine parcă totdeauna loc de altceva; aici substanţa e un precipitat, ce implică transfer şi o conjugare de termeni ce aparţin unor regiuni sau domenii diferite. Substanţa dobândeşte aşa-zicând un aspect metaforic.” 34 Este un lucru evident că, în vocabularul lui Blaga, conceptul de metaforă implică valenţe şi sensuri diferite de metafora din manualele de stilistică unde aceasta este considerată un mijloc al stilului. Pentru Lucian Blaga, metafora nu este integrată în stil, chiar mai mult, ea devine alături de stil componentele polar solitare ale unui act creator.35 Filosoful consideră metafora ca fiind substanţa nu numai a artei, ci a creaţiei în general, îmbogăţindu-i foarte mult conţinutul: “de substanţa unei opere de artă, a unei creaţii de cultură, ţine tot ce e materie, element sensibil sau conţinutul ca atare, anecdotic sau idee, indiferent că e concret sau mai abstract, palpabil sau sublimat.” 36 Poetul înglobează în sfera metaforicului tot ceea ce ţine de creaţie, dar înainte de aceasta, operează în cadrul conceptului de metaforă o disociaţie care va avea consecinţe pentru cursul ulterior al demonstraţiei, atribuind metaforei o dublă etiologie: dezacordul dintre concret şi abstracţiune, pentru tipul I, sau metafora plasticizantă; modul specific uman de a exista în orizontul misterului şi al revelării pentru tipul al II-lea, respectiv metafora revelatorie.37 21 2.1 METAFORA PLASTICIZANTĂ În viziunea lui Blaga, metafora plasticizantă este rezultatul efortului depus de spiritul uman în scopul concilierii abstractului cu concretul, încercând să-l transpună pe cel dintâi în termenii celui de-al doilea.38 “Metaforele plasticizante se produc în cadrul limbajului prin apropierea unui fapt de altul, mai mult sau mai puţin asemănător, ambele fapte fiind de domeniul lumii, date închipuite, trăite sau gândite. Apropierea între fapte sau transferul de termeni de la unul asupra celuilalt se face exclusiv în vederea plasticizării unuia dintre ele.”39 În argumentarea discursului său, Blaga foloseşte două metafore ilustrative: rândunicile pe firele de telegraf nişte note pe un portativ şi cicoarea ochilor. În ambele cazuri se plasticizează vorbirea, se traduc în termeni ai sensibilităţii acele noţiuni care altfel ar fi exprimate prin abstracţii. Metafora de tip A concretizează astfel faptul pe care îl numeşte fără a-i aduce nici un plus de semnificaţii- ea precizează, sensibilizează, dar nu sporeşte gândirea.40 În cazul metaforei cicoarea ochior, culoarea ochilor este indicată sugestiv, plastic şi chiar mai exact decât s-ar putea face, prin intermediul adjectivului “albastru” care este un termen abstract, în general, deoarece “metaforele acestea sunt destinate să redea cât mai mult carnaţia concretă a unui fapt, pe care cuvintele, pur descriptive, întotdeauna mai mult sau mai puţin abstracte, nu-l pot cuprinde în întregime.” 41 Altfel, după cum argumentază Lucian Blaga, puţini spun că plasticizăm un complex de fapte prin altul, în anume privinţe asemănător cu specificaţia că în realitate nu plasticizăm un fapt prin alt fapt prin expresia altui fapt. Metafora plasticizantă este generată de incapacitatea semantică a cuvintelor de a reda concretul, acestea fiind atât de anemice încât “ar fi nevoie de un alai infinit de vocabule, esenţiale şi de specificare, pentru a reconstitui cu mijloace de limbaj faptul concret.” Metafora plasticizantă se naşte din necesitatea de a restaura congruenţa între concret şi abstract, ea fiind acea tehnica compensatorie care, departe de a îmbogăţi în vre-un fel faptul la care se referă, este menită să “completeze şi să răzbune neputinţe expresiei directe, sau mai precis, să facă de prisos infinitul expresiei directe.” 42 22 Diferită radical din punct de vedere al mecanismului psihic de metafora revelatorie, metafora plasticizantă conduce la un mod ontologic cu totul diferit. În concepţia lui Blaga, metafora plasticizantă a apărut cu mult îninte de apariţia istoriei, adică în acel timp în care nu seprodusese încă în om acea mutaţie ontologică prin care el să devină pe de-a-ntregul om. “Metafora plasticizantă nu are o geneză în înţeles istoric şi nu se lămureşte prin împrejurări de natură istorică. Geneza metaforei plasticizante e un moment non istoric, care ţine de geneza constituţiei spirituale om ca atare . Metafora plasticizantă nu are un aspect dictat de necesitănţile temporale, de exigenţe care pot să se declare şi pe urmă să dispară. Metafora ţine definitiv de ordinea structurală a spiritului uman. Descrierea, analiza şi explicarea ei fac împreună un capitol de antropologie.” 43 În accepţiunea blagiană, istoria şi preistoria sunt două noţiuni ambigue; pe de o parte, istoria este modul ontologic specific uman identificată de poet ca şi creaţie culturală iar omul preistoric este un pre-om care,trăind într-un cadru paradisiac- animalic, nu creează cultura; pe de altă parte însă, Blaga elogiază culturile anistorice de tip organic. Creatorul metaforei plasticizante este pre-omul, iar geneza sa este una foarte timpurie, intr-un stadiu preistoric, în consecinţă ea este o problemă de antropologie şi nu de istorie sau sociologie. Metafora plasticizantă a apărut dintr-o necesitate a spriritului, chiar şi în stadiul sau pre-uman, de a simetriza dezacordul între abstract şi concret. Atacând teoria conform căreia metafora s-a născut din mentalitatea tabuizantă, filosoful contraargumentează inversând raportul; tabu-ul, este de părere Lucian Blaga, s-a impus tocmai ca urmare a descoperirii de către om a tehnicii metaforizării, care-i permite substituirea noţiunilor, numirea aceluiaş fapt printr-un alt termen decât cel propriu. “Într-adevăr mentalitatea tabuizantă presupune existenţa prealabilă a modului metaforic. Si iată de ce. Omul, trăind într-o societate, nu poate să nu vorbească despre obiectele tabu. E constrâns la această viaţă şi de realităţi. Vorbirea despre sau aluziile la obiectele tabu i se impun necontenit. Noi credem în consecinţă că aceste obicte sau fiinţe nu ar fi devenit niciodată tabu dacă omul nu ar fi fost învestit din capul locului cu posibilitatea de ale numi indirect, metaforic. De abia putinţa prealabilă a omului de designa obiectele prin circumscriere metaforică, a făcut, la dreptul vorbind, posibilă tabuizarea obiectelor, şi cu aceasta interdicţia de a le spune pe nume”. 44 23 Geneza metaforei nu este legată de apariţia conştiinţei magice, aceea mentalitate cu totul particulară şi trecătoare în evoluţia omenirii, deoarece omului dominat de această conştiinţă magică nu i-ar fi venit ideea să boteze fiinţele de care se temea altfel de cum se numeau (Moş Martin, respectiv Cel de pe comoară) decât ca urmare a descoperirii faptului că “în locul unui cuvânt poate fi pus altul, care, fără a fi sinonim, să spună indirect, acelaşi lucru.” 45 METAFORA REVELATORIE Metafora revelatorie sau metafora de tip II, cum o numeşte Lucian Blaga, departe de a concilia abstractul cu concretul, întregind expresia directă a faptelor la care se referă (cum este cazul celei plasticizante), are rolul de a spori semnificaţia acestora, încercând să scoată la iveală ceva ascuns despre faptele pe care le revelează; prin intermediul mijloacelor concrete, imaginare, metaforele revelatorii încearcă revelarea unui mister. “Metaforele revelatorii încearcă într-un fel revelarea unui mister, prin mijloace pe care ni le pune la îndemână lumea concretă, experienţa sensibilă şi lumea imaginară.” 46 Ciobanul din Mioriţa nu plasticizează o noţiune atunci când îşi imaginează dispariţia sa ca o nuntă şi numeşte moartea a lumii mireasă, ci el dezveleşte o latură ascunsă a morţii. El are o viziune inedită asupra trecerii în nefiinţă, o înţelegere paradoxală a extincţiunii. 47 “Când de pildă ciobanul din Mioriţa numeşte moartea a lumii mireasă şi pieirea sa o nuntă el revelează, punând în imaginar relief, o latură ascunsă a faptului moarte. Metafora îmbogăţeşte în cazul acesta însăşi semnificaţia faptului la care se referă şi care, înainte de a fi atins de harul metaforelor în chestiune, avea încă o înfăţişare de taină pecetluită.” 48 Acelaşi lucru se întâmplă cu celelalte metafore oferite ca exemplu :“În somn, sângele meu ca un val/ Se trage din mine/ Înapoi în părinţi”, “Cenuşa îngerilor arşi în ceruri/ Ne cade fulguind pe umeri şi pe case” sau în metafora “Soarele, lacrima Domnului/ cade în 24 mările somnului”, unde, dincolo de ţesătura metaforică descoperim semnificaţii nebănuite. “Aceste metafore nu plasticizează numai nişte fapte în măsura cerută de deficienţa numirii şi expresiilor directe, ci ele suspendă înţelesuri şi proclamă altele.” 49 Dată fiind complexitatea lor şi bogăţia de semnificaţii, metaforele revelatorii au cu totul o altă origine decât cele plasticizante, născute din “modul specific uman din existenţa în orizontul misterului şi al revelării”, şi fiind considerate ca prime simptome ale ace stui tip de existenţă, îşi plasează geneza în “momentul când omul devine în adevăr om, adică în momentul când se aşează în orizontul şi dimensiunile misterului”. În viziunea filosofului, omul devine om cu adevărat în momentul în care depăşeşte orizontul lumii date şi începe să trăiască prin mister şi revelare- acesta este momentul în care începe istoria. Într-o altă ordine de idei, omul devine om, adică se diferenţiază de toate celelalte animale, în momentul în care acesta creează cultura, “produsul permanent, corolar al modului ontologic specific uman şi ale structurilor sale abisale”. Parafrazându-l pe Aristotel, Blaga concluzionează “omul este un animal metaforizant”, înţelegând prin aceasta o suprimare a animalităţii, o geneză în care ”trebuie să vedem o izbucnire a specificului uman în toată amploarea sa.”50 Prin emiterea acestei teorii, Lucian Blaga învesteşte omul cu suprema calitate la care acesta aspiră. Contemporan cu Lucian Blaga, un alt om de cultură, Tudor Vianu, se apleacă într- un studiu amplu asupra metaforei pe care o consideră poezia însăşi. În Problemele metaforei, 1957, Vianu îşi concepe analiza sa după acelaşi plan ternar ca şi Blaga :geneză, funcţii, tipologie, având acelaşi principiu al centralităţii funcţiei.51 “Foarte de timpuriu s-a înţeles că, silindu-ne a ne afla originile metaforei, funcţiunile pe care le îndeplineşte şi structura ei, putem spune că ne-am însuşit cunoştinţele esenţiale în ce priveşte izvoarele poeziei, rolul ei în ansamblul spiritului, şi forma ei caracteristică.” 52 Conform principiului funcţional, metafora devine un mijloc de expresie, o problemă estetică a limbii, un obiect al stilisticii pentru Tudor Vianu, la care domină aspectul stilistico-retoric, şi este mijloc al cunoaşterii, o problemă de filozofie şi 25 psihologie, obiect al filosofiei stilului pentru L Blaga, pentru care este important aspectul cognitiv şi creativ compensatoriu al metaforei.53 “ Ca şi Lucian Blaga, Tudor Vianu optează pentru metafora fondatoare, bazată pe analogie; condiţia analogiei este dublată de perceperea simultană a diferenţei dintre termenii metaforizanţi. Blaga vorbeşte despre metaforă într-un discurs circular metaforic, la Vianu se constituie un discurs metalingvistic în care sunt implantate, prin citare, metafore.” 54 Spre deosebire de Blaga, care îşi susţine tezele despre metaforă cu o logică personală, atractivă prin redudanţa imagistică, T Vianu escavează arheologic, descrie conceptul analitic, argumentând ştiinţific. În timp ce Blaga plasează geneza metaforei în timpul preistoric, T Vianu, argumentând etnologic şi poetic, susţine “nu odată s-a produs raţionamentul potrivit căruia vechimea originară a metaforei ar rezulta din faptul că limbajul omenesc este prin esenţa lui metaforic, că toate cuvintele limbii sunt metafore. Apariţia metaforei ar fi, deci, contemporană cu limba (...). Analiza dovedeşte, aşadar, că metafora nu este un procedeu originar al spiritului (...), ci un procedeu mai tardiv, contemporan cu apariţia puterilor mai înalte ale inteligenţei. Cercetarea etnologică a dovedit şi ea că metafora, deşi apare în stadii destul de primitive ale societăţilor omeneşti, nu poate fi totuşi semnalată în primele lor faze. ” 55 Din această viziune asupra genezei metaforei şi ca o consecinţă la tradiţia retorică, tipologia metaforei la Vianu este una multiplă şi surprinzător de laxă. Metafora este plasată în cadrul foarte larg al substituirii şi i se subordonează alegoria, epitetul metaforic, metafora metonimică şi chiar şi simbolul metaforic. Vianu încheie Problemele Metaforei prin câteva observaţii fugare, dar esenţiale asupra metaforei simbolice- tropul “care posedă valoarea artistică cea mai înaltă (...). metafora simbolică sau infinită este, din această cauză, aceea care mijloceşte lucrarea cea mai productivă a imaginaţiei şi aceea care produce, prin nedeterminarea ei sugestivă, starea poetică prin excelenţă.” 56 Acest subiect va fi reluat în Observaţii asupra Metaforei Poetice din 1961, unde Vianu va trasa o sinonimie între cele două concepte: metafora simbolică- metafora poetică. 26 Considerată un fapt de limbă, alcătuit prin suprapunerea unor planuri succesive, aparente şi ascunse, metafora simbolică este caracterizată de fond difuz şi mobil, structură semantică adâncă şi nelimitată. Ca urmare a acestor precizări, putem concluziona că metafora simbolică este pentru Tudor Vianu ceea ce este metafora revelatorie pentru Lucian Blaga. 2.2.1 Metaforă şi simbol “Metafora este o substituţie analogică de sememe, în baza intersecţiei semice,” o schimbare de sens prin care, pe baza asemănării şi abstracţiei, se impune, în expresia lingvistică, un nou termen, neprevăzut, surprinzător; metafora reţine un atribut particular al termenului lingvistic pe care îl evidenţiază foarte mult, aşa încât acesta le domină pe toate celelalte. Metasemem, prezenţă a codului, metafora este ea însăşi un microcontext care nu are în mod necesar relaţii cu macrocontextul sau cu un dat extralingvistic. “Sensul propriu al cuvintelor metaforizate dispare în context, iar transferul semantic rămâne şi în afara lui; extras din context, sensul simbolic al cuvântului simbolizat dispare, iar în context el coexistă cu cel propriu.” 57 A. Greimas consideră metafora străină sensului în care ea este inserată, iar interpretarea ei posibilă doar prin respingerea sensului propriu, a cărui incompatibilitate cu contextul îl orientează pe cititor spre procesul particular al abstracţiei metaforice,58 iar M. Le Guern afirmă că “aceasta este caracteristica specifică a metaforei: obligând de la a se abstrage la nivelul comunicării logice un anumit număr de elemente de semnificaţie, ea permite de a se pune în relief elementele menţinute; prin introducerea unui termen străin isotopiei contextului, ea produce, la un alt nivel decât acela al unei informaţii pure, evocarea unei imagini asociate pe care o percepe imaginaţia şi care exercită răsunetul ei asupra sensibilităţii fără controlul inteligenţei logice, căci ţine de natura imaginii introduse prin metaforă de a scăpa acesteia.” 59 27 S. Ullmann reprezintă schimbările de sens ale metaforei prin schema: n1 n2 s1 s2 Notând numele cu n şi sensul cu s, termenii n1 şi n2 sunt numele corespunzătoare sensurilor s1 şi s2. Termenii diferiţi (n1, n2) prin sensurile lor (s1, s2) pot să se potrivească unul cu celălalt aşa încât n1 prin potrivirea cu s2 poate fi folosit în loc de n2, cum se poate observa cu uşurinţă în versurile următoare (Echinocţiu): Popi negrii vestind sub pământuri soarele cu fluiere greerii umblă unde substituirea devine posibilă prin asemănarea de sens între popi negrii (n1) şi greieri (n2). În acest caz, metafora se realizează, la nivelul schemei, prin ridicarea lui s2 la n1, sensul s2 “închizându-se” în planul de suprafaţă în n2 printr-o identificare a celor doi termeni la nivelul logicului : greerii sunt popi negrii.60 Există, de asemenea, un al doilea caz în care sensul indicat nu se mai închide în planul de suprafaţă, ci se deschide într-un plan de adâncime, aşa încât nu se mai poate realiza o identifiare pe axa logicului a termenilor pentru echivalarea lui n1 cu n2, iar substituirea lui n1 cu n2 devine posibilă prin prelungirea axei n2- s2 cu dimensiunea s2- s1: Noapte. Sub sfere, sub marile monadele dorm În aceste versuri, stelele sunt monadele, ele sunt în noapte, sub sfere, sub marile. Cuvântul devine prin densitatea sensului său un text al propriilor semnificaţii, ca urmare a deschiderii imaginii în cuvânt.61 N. Konrad afirma în Etude sur la métaphore că termenul metaforic are tendinţa de a se apropia de simbol, chiar păstrându-şi complexitatea unui fenomen deosebit de al simbolului: astfel, dacă metafora este folosită frecvent, asociaţia dintre cei doi termeni 28 devine una obişnuită, naturală, şi în acest caz, obiectul reprezentat prin termenul metaforic va deveni simbolul obiectului pe care acest termen îl designează în semnificaţia sa schimbată.62 Este cazul poeziei Somn a lui Blaga unde termenul sânge devine un simbol pentru părinţi ; avem schema n1 n2 metaforă s1 s2 simbol sn În somn sângele meu ca un val se trage din mine înapoi în părinţi. “Când poetul spune În somn sângele meu ca un val/ se trage din mine/ înapoi în părinţi (...) termenul figurat este o deschidere a primului termen, prin comparaţia subînţeleasă, spre un mister, în aşa fel că termenul figurat îl substituie pe cel propriu printr-o disponibilitate de sens, dezvăluindu-se în analogia imaginii ca un rest nesubstituibil.” 63 Simbolul se înscrie în sera metalogismelor, fiind acea categorie semiotică ce “denaturează relaţia cu contextul şi cu referentul şi conduce la funcţionarea poetică a limbajului prin cumul semantic.” 64 Relaţia simbolică se formează prin pierderea referinţei individuale, simbolul fiind “semnul care trimite la obiect prin intermediul altui semn” 65 sau prin intermediul altor semne, cum este cazul simbolurilor polivalente:66 29 Altfel termenul simbolic somn (triunghiurile haşurate) are drept referenţi semnele moarte (în poetica eminesciană) şi inconştient colectiv. (la L. Blaga). Dacă pentru metafora, macrocontextul nu este necesar pentru a sprijini efectul stilistic, simbolul este ca păianjenul care se topeşte el însuşi în secreţia pânzei; el este o funcţie a contextului, împreună cu care formează un sistem cu autodeterminare. Metalogismul îndeplineşte o funcţie predominant poetică, textuală, cu o entropie direct proporţională cu polivalenţa sa.” 67 În poezia modernă se observă acea tendinţă anticipată de Goethe că în orice producţie poetică există întotdeauna un fenomen concret la început, urmat de un stadiu de abstracţie pentru ca, la final, să se ajungă la imagine care este, de asemenea, concretă. În gândirea poetică aceasta înseamnă că “în simbol imaginea precede ideea, ideea se deschide în imagine; mai bine zis imaginea deschide ideea, pentru că partea este totul, ea spune ca particular ceea ce nu se poate exprima printr-o idee, după logica gândirii simbolice semnificantul nefiind ideea ci o serie de idei, pe care imaginea le deschide prin identificarea părţii cu totul, în relaţia dintre imagine şi idee prin care definim semioza poetică.” 68 Prezenţa simbolului în poezie este determinată de momentul “când poetul hrănind în el un sentiment sau o gândire pe care raritatea, fluiditatea, fineţea sa le face inexprimabile- prin mijloace mai directe, le îmbracă spontan într-o imagine care nu le exprimă decât prin aluzie sau convenţie, dar le face prin acest ocol, mai pline, dacă nu mai uşor de exprimat, mai inteligibile. Simbolul nu este, ca metafora o simplă 30 metamorfoză imaginativă a obiectului. El este mai mult decât atât, este un produs original al facultăţii creatoare a poetului.” 69 E. Todoran consideră că simbolul ca sistem este coherenţa care regrupează toate metaforele care se succed într-o anumită ţesătură, intrând astfel sub controlul intelectului şi facilitându-se astfel descifrarea conţinutului logic al mesajului poetic, nu prin reducerea imaginii la idee, ci prin “descifrare ei ca idee ce rămâne în ea însăşi imagine, în universul imaginar al poetului.” 70 Ca în poezia lui Blaga, imaginea revelatoare a sensului misterului vieţii este apropriat de cel al morţii : Mamă, - nimicul- marele! Spaima de marele îmi cutremură noapte de noapte grădina. Mamă, tu ai fost odat’ mormântul meu. De ce îmi este aşa de teamă- mamă-să părăsesc iar lumina? În studiul Introducere în stilistică, Emilia Parpală abordează metafora simbolică prin prisma tipologiei acesteia; numind două subtipuri de metafore simbolice: Metafora dezvoltată în simbol Simbol dezvoltat în metaforă A. Metafora dezvoltată în simbol este cazul acelor contexte care nu sunt simple metafore deoarece, cel de-al doilea termen este unul simbolic: noaptea nefiinţei, noaptea uitării din contextele eminesciene, sunt metafore simbolice al căror al doilea termen este simbolizat, reprezentând moartea. “Semnificantul se concretizează prin metaforizare (viaţă=vis=moarte), iar această extensie metaforică a simbolului urmează calea gândirii poetice, interesată de imagine, nu de concept.” 71 31 B. Simbol dezvoltat în metaforă – este cazul simbolurilor arhetipale cărora, prin extensie analogică, li s-au atribuit valori metaforice. “Într-o viziune naturistă, pământul este, la Eminescu, o mare imagine a naşterii şi a morţii în ciclurile vieţii, apa- o altă mare metaforă a naturii, în infinită geneză, curgere şi devenire. La fel copacul, sămânţa la L. Blaga. Metaforele mitice, construite pe constante ale imaginaţiei, cărora li se adaugă miturile metaforizante, reprezintă cazuri de redundanţă devaită şi de cadre structurante. Toată această literatură contratextuală este o metaforă sprijinită cu un capăt pe sensul simbolic al mitului ori al simbolului arhetipal.” 72 J. Bousquet afirma: “simbolul este un fenomen religios, derivând direct din legea participaţiei mentalităţii primitive ; ca atare, el este în mod deosebit mai frecvent în societăţile în care religia joacă un rol primordial ; comparaţia este un fenomen literar apărând în epocile în care civilizaţia laică se dezvoltă.” 73 Trecerea de la simbolul mitic cu funcţie religioasă în timpurile străvechi, la imaginea poetică, la metafora silmbolică, s-a bazat pe procedeul comparaţiei. Între simbol şi comparaţie, în procesul substituirii, diferenţa este una foarte mică şi anume : comparaţia are ca punct de plecare o fiinţă pe care o îmbogăţeşte printr-o imagine, iar simbolul acţionează invers, pleacă de la o imagine şi ajunge la fiinţa pe care o reprezintă. Deosebirea fundamentală dintre cele două figuri este însă una de sens : în timp ce comparaţia nu este decât un fel de a vorbi, fară a prezenta un raport real între termenii pe care îi apropie, simbolul religios exprimă o realitate aşa cum este ea. O altă deosebire este aceea că, faţă de “simbolul cu fucţie religioasă, comparaţia este o prezentare laicizantă, ce se refugiază din domeniul realului, cucerit de şltiinţă, în domeniul încă liber al 32 imaginaţiei, unde se întâlneşte cu simbolul, în măsura în care el îl transformă în simplu mod de exprimare poetică, păstrându-i din vechea reprezentare o anumită funcţie unificatoare a realităţii, exprimată poetic în metafora simbolică sau infinită.” 74 O astfel de imagine cu sensul substituţiei religiosului cu laicul întâlnim în Anacreon : În viţe roşii strugurii par sânii goi ai toamnei, care se dezbracă rând pe rând de foi. Smulge-i tu din trunchiul lor robust şi stoarce-i, stoarce-i bulgărilor de pământ în gură- ca să-ţi văd mânuţele de dărnicie tremurând şi degetele umede de must. Un exemplu concludent de simbol dezvoltat în metaforă este la Bacovia cuvântul Plumb care este, de fapt, o metafora simbolică in absentia. Datorită frecvenţei folosirii epitetului plumb, acesta ajunge să simbolizeze semnul, adăugând semelor fizice greutate, cenuşiu, semul psihic dezolare. Simbolul este generalizat ca semn al dezolării individuale, sugerând că întreaga existenţă este deprimantă la fel ca starea celui care emite:75 Funcţia poetică a metaforei a fost explicată de poeticianul R. Jakobson, prin dubla referenţialitate a semnului poetic şi prin cumulul referenţial rezultat în urma proiectării de echivalente, prin care limbajul poetic se ambiguizează, se opacizează. 33 Prin faptul că nu a făcut nici o disfuncţie între metaforă şi metonimie, R. Jakobson nu a făcut referiri la complexitatea cumulului referenţial şi nici la coeficientul de poeticitate diferit. “ Ca analogie şi ca intersecţie semică a două semne, metafora are o referinţă dublă: referentul substituit să fie deductibil, fie dat spre identificare, ca în metafora- ghicitoare. Când apertura metaforică este mare- distanţa dintre termeni este imposibil de eludat, cum ar sugera U. Eco- lumea textuală se înstrăinează de cea naturală.” 76 Datorită simbolului convenţional din structura sa, metafora simbolică are trei referenţi, iar în cazul metaforei simbolice construită cu simboluri contingente personale, aceasta are o referinţă multiplă, justificând astfel aprecierile lui T. Vianu faţă de metaforă : fond difuz, adânc, intraductibil. Astfel metafora simbolică “noaptea ochilor se realizează, prin semioză deschisă, conjuncţia semnului iconic ochi, ca semnificant, cu referenţii semnului simbolic noapte, ca semnificat cu semele : negru, întuneric, mister, profunzime insondabilă, nelinişte, demonism etc.” 77 “Metafora simbolică, cea care proiectează pe axa sintagmatică astfel de echivalenţe violatoare de cod, reface lumea în termeni de operă şi face opera în termeni de lume. În noile contexte obţinute prin deplasări, rupturi semantice, plinuri şi goluri, cantitatea de informaţie şi investirea imaginativă sunt maxime, pentru că sunt difuze, imprecise.” 78 2.2.2 Metaforă şi mit Vorbind despre geneza metaforei, în studiul său din Trilogia Culturii, L. Blaga afirma că “una dintre cele mai interesante şi învoalate înfloriri ale metaforicului este mitul” trasând astfel o legătură foarte strânsă între cele două concepte, considerând chiar că metafora şi stilul sunt două aspecte diferite ale plăsmuirii spirituale. Putem spune, cu alte cuvinte, că mitul are, pe de o parte, înfăţişarea unei metafore şi că, pe de altă parte, el poartă amprentele unui stil. 34 Mitul este o poveste care vine prin tradiţie, termenul grecesc mythos însemnând povestire redată în expresii cu valoarea simbolică ce trimite la anumite fenomene şi concepte ale trăirii credinţelor. Blaga sesiza implicaţiile majore ale mitului chiar în viaţa omului modern care, deşi a găsit “că trebuie să se dezbare de mituri, ca de un balast inutil, el continuă, fără să îşi dea seama, să trăiască într-o continuă atmosferă mitică”, argumentând prin cuvintele noastre care “poartă, în diversă măsură o sarcină mitică.” 79 În structura imaginii simbolice, mitul reprezintă forma cea mai complexă, uneori fiind rezultatul a numeroase simboluri, semne ale confundării într-un mister, prin care se deschide o ultimă cale concepută ca o contopire a aspectelor concrete, particulare ale lumii, într-o unitate imaginată ca existenţa dincolo de realităţii lumii sensibile. Conceptul gândirii simbolice se formează prin perceperea unei trăsături dominante, după principiul pars por toto care are rolul dominant şi în formarea metaforei lingvistice, fiind de altfel aspectul fundamental care aproprie metafora de mit.80 Schema stratificării sensului poetic ar avea următorul aspect: Vorbind despre metafora vie, P. Ricoeur consideră că aceasta se află “în slujba funcţiei poetice, prin care limbajul se despoaie de funcţia sa de descriere directă pentru a ajunge nivelul mitic, unde funcţia sa de a descoperi în sfârşit eliberată”. 81 35 Accentual cade pe dimensiunea limbajului, dar şi pe funcţia mitului, aşa încât a metaforiza se asociază permanent cu a mitiza. Conştienţa acestui fapt a fost proprie celor mai iluştrii oameni de cultură, între care G. Vico, Herder, Schelling, care au teoretizat unitatea ce s-a creat între metaforă şi mit. In Scienza Nouva. (1725), Giambatista Vico relevă următoarele : din logica poetică “se deduc, ca nişte corolarii, primii tropi, între care cel mai strălucitor şi, astfel fiind, cel mai necesar şi frecvent este metafora”, “cei dintâi poeţi au dat corpurilor existenţa unor substanţe insufleţite, atribuindu-le nu numai acea capacitate pe care ei înşişi o posedau, adică simţirea şi pasiunea, în felul acesta au creat miturile, poveştile; aşa încât fiecare metaforă ajunge să fie o mică poveste, un mit restrâns”. 82 Este ideea funcţiei de bază a metaforei şi, în acelaşi timp, a prezenţei şi a rolului metaforei în geneza miturilor, pe care o argumentează şi Herder “întrucât omul a raportat totul la sine, întrucât totul părea să-i vorbească lui, celui ce participa cu toate celelalte, sau împotrivă, iubea sau ura, şi îşi reprezenta totul ca omenesc, toate aceste urme a ceea ce-i omenesc, s-au exprimat şi în primele nume (...) Astfel totul a devenit omenesc, personificat ca femeie şi ca bărbat ; pretutindeni zei şi zeiţe acţionând ca fiinţe bune sau rele! Furtuna înteţită şi dulcele zefir, izvoarele cu apă limpede şi imensul ocean- întreaga lor mitologie se află în adâncuri, Verbul şi Numele din limbile vechi, precum şi cel mai vechi vocabular se înfăţişă astfel ca un măreţ Pantheon”.83 În această geneză a numelor şi a miturilor, metaforizarea, un “ a metaforiza bine”, a relevat asemănările (teza lui Aristotel). Pornind de la definiţia lui Aristotel- “metafora este trecerea asupra unui obiect a unui nume care arată un alt obiect, trecere fie de la gen la specie, fie de la specie la gen, fie de la specie la specie, fie după raport de analogie”, s-a ajuns în final la ideea că metafora este “rezultatul unei comparaţii subînţelese (...) Termenul metaforic care se substituie celui propriu este în parte identic cu acesta din urmă şi în parte deosebit de el. Dacă ar exista identitate absolută între cei doi termeni, n-ar putea nici un motiv aparent care să ne facă a prefera pe unul dintre ei celuilalt.” 84 Mai exact chiar, “metafora nu se produce decât atunci când conştiinţa unităţii termenilor între care s-a operat transferul coexistă cu conştiinţa deosebirii lor.” 85 36 Transferul metaforic implică o schimbare de orizont , atât sub raport antropologic, cât şi ontologic a funcţiilor constructive în înţelegerea omului, cu care sunt învestite metafora şi mitul. Limbajul are un rol determinant în formarea miturilor, deoarece limba este un focalizator al experienţei spirituale, “tot ceea ce numim mit este condiţionat, mediat prin limbă, şi aceasta chiar prin faptul că se află în legătură cu un nejuns al limbii, cu una din slăbiciunile ei, anume că orice desemnare este inevitabil echivocă, în această echivocitate, în această paronimie a cuvântului, aflându-se izvorul şi originea tuturor miturilor”.86 Din perspectiva filosofiei lui Blaga, metaforicul are o semnificaţie mai largă, “metafora ţine definitiv de ordinea structurală a spiritului uman” ; “metaforicul se produce prin însuşi actul transferului sau conjugării termenilor, în vederea plasticizării sau revelării (…) Una dintre cele mai interesante şi invoalate înfloriri ale metaforicului este mitul. Dar un examen al mitului va vădi încă odată acelaşi lucru: că metafora şi stilul sunt două aspecte diferite ale plăsmuirii spirituale”.87 Contribuţia lui Blaga constă în primul rând în modul de concepere a statutului şi a poziţiei omului în Univers, punând accent pe necesitatea prezenţei metaforei: “modul metaforic nu este ceva care ar putea să fie sau să nu fie (...) Geneza metaforei coincide cu geneza omului şi face parte din simptomele permanente ale fenomenului om.” 88 El disociază metaforicul situat în cadrul limbajului, definind funcţia expresivă şi plasticizantă şi prin aceasta delimitând un câmp funcţional omogen al creativităţii metaforice. Funcţia revelatorie a metaforicului conduce la justificarea acestuia şi, în acelaşi timp, la aflarea bazei şi a unităţii formelor de creaţie culturală şi se recunoaşte “înainte de toate în creaţia metafizică.” Blaga trasează o deosebire care ţine chiar de modul şi structura lor între ”metafora ca nucleu al plăsmuirilor teoretice (în metafizică şi ştiinţă) şi metafora cum o găsim în mituri şi artă” 89 considerând că domeniul tipic al prezenţei metaforei, limbajul poetic în cadrul căruia “cuvintele nu sunt numai expresii, ci sunt corpuri, substanţe (...) deci devin revelatorii prin însăşi substanţa lor sonoră şi prin structura lor sonoră şi prin structura lor sensibilă, prin atribuirea şi ritmul lor.” 90 37 Generalizând concepţia sa despre cultură, Blaga afirmă: “substanţa obiectiv întruchipată a creaţiei de cultură de orice natură este în ultimă analiză, şi într-un fel oarecare, totdeauna metaforă revelatorie (…) un ţesut, o împletire de metafore revelatori”, pentru că însăşi creaţia culturală este “o plăsmuire a spiritului omenesc, o plăsmuire de natură metaforică şi de intenţii revelatorii” care derivă “din modul specific uman de a exista, din existenţa în orizontul misterului şi revelării.” 91 Considerând mitul drept creaţie de cultură a cărui constituţie este determinată prin cele două aspecte metaforicului şi stilul. Lucian Blaga caracterizează miturile “ca încercări ale spiritului uman de a revela metaforic, analogic şi în material de experienţă vitalizată, anume trans-semnificaţii. Miturile sunt plăsmuiri de intenţie revelatorie, şi întâile mari manifestări ale unei culturii.” 92 De asemenea, filosoful diferenţiază două tipuri de mituri: “miturile semnificative şi miturile trans-semnificative. Miturile semnificative revelează, cel puţin prin intenţia lor, semnificaţii care pot avea şi un echivalent logic. Miturile trans-semnificative încearcă să rezolve ceva fără echivalent logic.” 93 “Cu un termen al lui Blaga, mitul realizează o trans-semnificaţie în metafora simbolică sau infinită, în contextul cu care, în câmpul asociativ al imaginii, pot fi identificate sensurile cuvântului.” 94 Metafora revelatorie este exemplificată de Lucian Blaga prin poemul Asfinţit marin : Soarele, lacrima Domnului Cade în mările somnului unde ecuaţia metaforică nu va fi a = b ca în cazul metaforei plasticizante, ci aceasta se va extinde prin prezenţa factorului (x), prin care se va realiza deschiderea spre mister, faptul (a) fiind doar un semn vizibil al lui (x). Deoarece “ un mister solicită, prin latura sa ascunsă, o revelare, nu o simplă expresie” şi “revelarea se încearcă prin suprapunerea şi altoirea integrantă peste faptul (a)- soarele a imaginei (b)- lacrima Domnului” atunci “ecavaţia ce se va declara nu are loc între (a) şi (b), ci între (a+ x) şi (b)” astfel ecuaţia metaforei revelatorii devine: (a+x)= (b). Concluzionând că “într-o metaforă revelatorie nu interesează aşadar numai analogia dintre (a) şi (b), ci dizanalogia, care e tocmai destinată să completeze 38 debordant pe (a)”, Blaga argumentează că “în cazul metaforei revelatorii iniţiativa generatoare porneşte de la o analogie, dar semnificaţia totală, revelată prin metaforele de acest tip, se obţine prin suprapunerea analogic-dizanalogică a conţinuturilor celor două fapte apropiate. În metaforele revelatorii, dizanalogia are deci o funcţie efectivă în construirea metaforei (...). metaforele revelatorii amalgamizează sau conjugă două fapte analogic- dizanalogice.” 95 Exemplul ales de Lucian Blaga este de fapt un mit unificator în structura intră două metafore simbolice, arhetipale: Primul vers trimite la simbolism patern în care simbolul soarele intră “relaţie de similaritate cu o sinecdocă lacrima Domnului din aceeaşi paradigmă Dumnezeu-Tatăl.” 96 În cel de-al doilea vers este prezent simbolul matern al apei polivalente “metafora verbală cade imprimă imaginii o traiectorie convergentă ; focalizarea retorico-filosofică a somnului, ca simbol al inconştientului colectiv şi al matricei stilistice. De remarcat, pentru densitatea semantică, faptul că mările somnului metaforizează doi termeni simbolici care, receptaţi ca metafore metalingvistice, ar putea desemna extensia orizontală a metaforei şi pe cea paradigmatică, de profunzime, a simbolului.” 97 Sugestiv pentru abordarea unităţii dintre metaforă şi mit este studiul sensului poetic al cuvântului lumină în poezia lui Lucian Blaga, întreprins de Eugen Todoran în Mit. Poezie. Mit Poetic, după schema propusă de R. Wellek şi A. Warren în Teoria Literaturii: imagine, metaforă simbol, mit. Exemplul îl constituie versurile din poezia program Eu nu strivesc corola de minuni a lumii: Eu cu lumina mea sporesc a lumii taină- şi-ntocmai cum cu razele ei albe luna nu micşorează, ci tremurătoare măreşte şi mai tare taina nopţii, aşa îmbogăţesc şi eu întunecata zare cu largi fiori de sfânt mister... Termenul lumină în planul senzorialului are sensul de vizibilitate care, prin similitudine cu vizibilitatea razelor de lună conduce la metafora raze de lună pentru 39 lumina mea, având loc o deschidere a sensului pentru acceptarea luminii drept un simbol al cunoaşterii care “la rândul ei deschide o cale ultimă pentru contopirea aspectelor parţiale ale luminii într-o unitate reprezentată ca un real imaginar, dincolo de limitele realităţii sensibile misterul.” Misterul devine un cuvânt cu o încărcătură de semnificaţii cosmologice într-un mit poetic. “Într-un sistem poetic propriu lumii operei lui Blaga lumina e un simbol totalizator. Prin funcţia lui semantică el tinde să coincidă cu Totul, ca şi semn al unei realităţi transcendente, ce face posibilă circulaţia simbolului lumina de-a lungul tuturor nivelurilor realului într-un simbolism interpretat ca semn poetic, un mit al transcendenţei, o modalitate de revelare, prin poezie, a orizontului misterului.” 98 Sensul cuvântului lumină presupune o relaţie metonimică, modificând doar referinţa nu şi structura internă a limbajului “Eu cu lumina mea sporesc a lumii taină.” Prin complementaritate cu metonimia, metafora modifică organizarea semică şi corola de minuni a lumii este a lumii taină, astfel că lumina nu denumeşte o lumină oarecare, de la imaginea mentală se trece la conceptul de mister, iar lumina devine un simbol care denumeşte misterul (razele de lună cu semnificaţia de vizibilitate şi întunecata zare) şi face posibilă organizarea semică a metaforei corola de minuni a lumii pe care poetul o sporeşte cu largi fiori de sfânt mister.99 “Mitul, ca ultimă treaptă, concretă, a ideii, în imaginea poetică, pentru producerea sensului într-un text poetic, corespunde proiecţiei unei relaţii paradigmatice, a metaforei, pe axa sintagmatică, a metonimiei. În sistemul gândirii poetice, simbolul cu 40 funcţie mitică e participare şi implică o întoarcere de la frază, de pe axa comunicării logice a metaforei, la cuvânt, pe axa comunicării referenţiale a metonimiei, o întoarcere de la idee la lucru, pe care cuvântul îl cuprinde ca realitate, prin proiectarea axei paradigmatice a mitului spre axa sintagmatică a lucrului pe care îl revelează.” 100 In concluzie, conform părerii lui Blaga, miturile semnificative sunt în corelaţie cu alegoria, cu deschiderea spre logic caracteristică metaforei plasticizante, iar miturile trans-semnificative sunt situate pe acelaşi plan cu simbolul, respingând sistemul noţiunilor inteligibile, ca metaforă infinită ele sunt totdeauna un fel de revelări care în ele înşile ascund o taină. Schema stratului poetic, având ca termeni imaginea, metafora, simbolul şi mitul-treptele sensului poetic, arată că nu există o echivalare între logicul corespunzător metaforei plasticizante şi miticul metaforei revelatorii. Aceasta nu exclude complementaritatea celor două în regimul imaginarului în ţesătura universului poaziei lui Lucian Blaga.101 41 3. METAFORA ŞI NOOSFERA ÎN POEZIA LUI LUCIAN BLAGA Deosebirea pe care Blaga a operat-o între cele două tipuri de metafore, plasticizante şi revelatorii, este un fapt incontestabil prin existenţa unei deosebiri tipologice, se poate face chiar distincţia între imagini, respectiv între termenii poetici cu funcţie deictică sau iconică şi alţii cu funcţie simbolică.102 Noosfera blagiană prezintă o structură binară corespunzătoare unor categorii opuse ca plus cunoaştere vs minus cunoaştere, paradisiac vs luciferic opunând metaforelor plasticizante celor revelatorii: “metafora începe când omul se aşează în orizontul şi în dimensiunile misterului.” 103 Metafora revelatorie nu este o natură quasi-mistică, incognoscibilă, ci ea prezintă o tensiune interioară ce se naşte ca urmare a deschiderii spre infinitul de semnificaţii şi conotaţii cuprinse în câmpurile semantice ale semnelor poetice ale noosferei blagiene. 3.1 NOOSFERA VS UNIVERS POETIC Noosfera, un termen mai complex şi mai exact decât cel tradiţional de univers poetic, este o componentă inter- şi supracontextuală, constituindu-se dintr-un sistem al imaginilor (noosfera) şi al semnificaţiilor (noosfera) un supra semn în cadrul ierarhizării semnelor într-un sistem selectiv şi dinamic.104 Termenul de noosferă este compus din două elemente- nous= “spirit” şi sferă cu referiri la sfera ideologică, afectivă, culturală, abisală, în care semnul poetic îşi decupează propria secţiune, precum şi ariile semantice ale realităţii (geografică, geologică, botanică) din care, prin intermediul metamorfozei sau, pur şi simplu a invenţiei, poetul redă crâmpeie, viziuni globale...105 Deşi poeţii şi criticii preferă termenul de univers poetic, există şi o excepţie-Alexandru Philippide- unul dintre cei mai valoroşi poeţi contemporani. 42 “Expresia univers poetic nu este deloc clară. Ea presupune existenţa a două universuri, unul obişnuit, în care trăieşte şi se mişcă tot ce există, şi altul, deosebit de cel dintâi, şi în care nu poate pătrunde oricine, sau poate pătrunde numai după o iniţiere. Acest univers poetic este o închipuire. Gândirea poetică, da, aceasta există, ca o mişcare a minţii, de care talentul are nevoie ca să poată produce, după cum acesta are nevoie şi de meşteşug, de îndemânare în găsirea expresiei juste, frumoase, surprinzătoare, cu observaţii aici că meşteşugul poate să existe şi fără o gândire poetică viguroasă. Toate acestea însă nu au nimic de a face cu vreun univers poetic. Universul este numai unul, în care ne mişcăm cu toţii, poeţi şi nepoeţi.” 106 Noosfera şi universul poetic, nu sunt doar o substituire de termeni, ci se află într-un raport mai complicat, universul poetic fiind o componentă a noosferei, echivalentul sferei. O altă diferenţă între cele două concepte o constituie şi faptul că universul poetic are vina de a sugera iluzionismul, trompe- l’oeil-ul, care a fost practicat pentru o perioadă limitată doar în Europa, pe când noosfera are meritul de a desena aroma spirituală a operelor şi de dincolo de aceste limite istorice şi geografice.107 De asemenea, declarat sau implicit, studierea universului poetic se bazează pe teoria câmpurilor semantice instituită de J. Trier şi dezvoltată mai recent de P. Guirand, în timp ce, noosfera este studiată pe baza densităţilor şi valenţelor limbajului, pe interferenţa de coduri, pe reţele şi noduri de reţele semnificante. Noosfera prezintă o mare importanţă în înţelegerea gândirii poetice primordiale, a spiritualităţii, deoarece ea sugerează şi alte componente ale sistemului poetic: meşteşugul, bogăţia şi vigoarea sensibilului. În lucrările sale, A. Indrieş optează pentru interpretarea stilistică a sistemului poetic blagian pe baza a două concepte- noosfera şi regia textului (însemnând procesul prin care se realizează conotaţiile într-o poezie, precum şi înscrierea lor selectivă şi ierarhizată pe nivelele alcătuitoare ale câmpurilor semantice), propunând pentru metaforismul constitutiv al noosferei următoarea formulă: 43 NOOSFERA METAFORA POETICĂ FUNDAMENTALĂ - dimensiunea cosmologică- “corola de minuni a lumii” “eu cu lumina mea” - dimensiunea noologică- METAFORA POETICĂ INDIVIDUALIZANTĂ În schema dată, se prezintă în mod explicit domeniul nominal al limbajului poetic, dar, în acelaşi timp, un rol deosebit îi revine domeniului verbal, reprezentat în schemă prin săgeţi care în actul metaforizant leagă cele două componente ale noosferei, lumea şi lumina: a spori taina, frumuseţea şi bogăţia lor. La Blaga, noosfera nu se constituie numai din descrierea emblematică a simbolurilor, ci din judecata, din predicaţia asupra lor; este foarte important actul efectuat metaforic de aceste simboluri şi atitudinea poetului, astfel prin această dinamică a acţiunii şi valorii atribuite , simbolurile primesc note semantice distinctive, pe ele aşezându-se amprenta individuală. Alături de simbolurile de bază ale poeziei şi mitologiei europene, întâlnim în poezia lui Blaga anumite cuvinte cheie cu trăsături specifice şi care, prin complexitatea lor, devin adevărate motive. Principalele caracteristici ale acestora: Sunt exprimate prin intermediul unor imagini, simboluri şi metafore care variază de la o poezie la alta, predominând câteva simboluri fundamentale şi având o încărcătură bogată şi diversă semantic. Se poate spune că motivele sunt macro-câmpuri intermediare între câmpul semantic- contextual al simbolurilor şi supra- câmpul semantic textual al noosferei. 44 Spre deosebire de simboluri unde se pot distinge în general două atitudini afective bine determinate contextual, paradigma afectivă a motivelor este foarte nuanţată, fiind o atmosferă diferită de la caz la caz şi o multitudine de stări sufleteşti. Motivul este concretizat prin elemente iconice diverse ce provin dintr-o sferă largă de simboluri, metafore sau de termeni proprii combinaţi. “Putem defini motivul ca macro- câmpul unei semnificaţii (abstracţiuni) caracterizat prin univocitatea planului semnificativ şi plurivocitatea celui iconic (...) o semnificaţie cu mai mulţi semnificanţi pe când la simboluri: un semnificant cu mai multe semnificaţii.”108 Noosfera este rezultatul unor trăsături principale ale procesului lingvistic blagian: Evidenţierea planului semnificaţiilor şi implicit a funcţiei semnificative; Imaginarul preponderent semnificativ emblematic şi decorativ: feeric; Caracterul sistematic, non-aleatoriu al contextelor producătoare de sens, combinate după principiul potenţării şi semnificării reciproce a diferitelor câmpuri semantice; Gruparea simbolurilor în perechi şi combinarea lor la nivelul textului integral după principiul simetriilor de semnificaţii, contiguităţile sintagmatice cu caracter sistematic repetitiv devin creatoare de semnificaţii precum şi de reţele de relaţii care cuprind toate contextele într-un tot coerent şi unitar; Prezenţa microtextelor care oferă soluţii sau indicii de decodare; Importanţa regiei textului în realizarea semanticii poetice. Principalele simboluri nominale, întâlnite în poezia lui Blaga sunt: - lumina - trupul şi sângele - ochiul, pleoapa, oglinda - timpul, moara, lucrul - elementul acvatic, prundul, albastrul, aurul - focul, cenuşa, somnul, moartea - semnul, runa, albina În concluzie, termenul de noosferă este mai potrivit decât cel de univers poetic deoarece universul blagian este mai întâi mental şi apoi imaginativ. 45 Noosfera este un supra-semn, iar studiul elmentelor lexicale presupune a analiza termenii unui cifru, ai unui cod :“dicţionarul limbii unui poet este în primul rând un repertoriu al câmpurilor semantice.” 109 Caracterul de univers imaginar al noosferei trebuie analizat nu descriptiv- static, ci prin studierea simbolurilor în evoluţia lor şi în realitatea contextelor în care sunt incluse. CÂMPUL SEMANTIC Totalitatea dinamică a conotaţiilor unei metafore este dată de însumarea conotaţiilor lexemelor componente; astfel are loc o deschidere a imaginii spre câmpurile semantice ale fiecărui lexem. Câmpul semantic reprezintă “totalitatea dinamică a conotaţiilor unui termen într- o anumită operă poetică prin care se deplasează sensul fundamental precum şi ierarhia valorilor sale, ajungându-se în unele cazuri la transformarea sa din lexem în estem.” 110 Se remarcă faptul că interacţiunea microtextelor constituie câmpul semantic, un rol important revenind conotaţiilor cuvintelor cele mai apropiate într-o sintagmă şi factorilor gramaticali, iar anumite conotaţii, odată dobândite, nu se pierd ci însoţesc cuvântul şi în alte contexte îmbogăţindu-l astfel cu noi semnificaţii, accepţii filosofice, nuanţe emotive. Estemele sau cuvintele poetice sunt acele “cuvinte care, în împrejurări istorice determinabile, şi-au constituit o serie de sensuri şi conotaţii, organizate într-un camp semantic coerent şi precis determinat.” Unul din primii factori care au participat la formarea câmpului semantic este mitul arhaic. În acest cadru, câmpurile semantice s-au format prin practica socială, în primul rând ca moduri de acţiune lingvistică, semiologică asupra lumii, deci aceste arhetipuri nu sunt nici născute în om, nici dobândite prin practici mistice. Astăzi aceste simboluri cu rădăcini străvechi sunt transmise omului prin intermediul limbajului care este deja saturat, încă din momentul în care acesta deprinde procesul vorbirii. 46 Un alt factor de importanţă majoră în dezvoltarea câmpului semantic îl constituie literatura care a preluat aceste simboluri ancestrale pe care le-a îmbogăţit cu noi sensuri, le-a rectificat sau chiar le-a contestat, asigurându-le astfel o încărcătură semantică bogată. Tot în cadrul literaturii, anumiţi scriitori, anumite şcoli sau curente au impus noi termeni pe care i-au evidenţiat, făcându-i reprezentativi pentru o anumită atitudine spirituală sau viziune asupra lumii, prin prestigiul textelor în care aceşti termeni au apărut. Conotaţiile oferite acestor termeni s-au păstrat trecând barierele textului respectiv, perpetuându-se şi intrând definitiv în categoria lexicului poetic. Unele conotaţii oferite de autor s-au desprins de contextul literar şi, însoţind cuvântul, au circulat în spaţiul unei culturi- notele componente ale acestor câmpuri semantice formând aşa-zisa paradigmă culturală. Există şi o paradigmă lingvistică care este în parte aceeaşi cu cea culturală, dar care este mai largă, conţinând toate determinările conţinute de dicţionare. O influenţă deosebită în formarea câmpurilor semantice tradiţionale au avut mijloacele de răspândire a culturii prin care s-a realizat o impunere selectivă a anumitor paradigme culturale, câmpurile semantice fiind supuse manipulării şi recuperării de ideologia dominantă. Acest fenomen continuă şi se intensifică, existând un adevărat bombardament informatic care încearcă să impună conotaţii diferite de cele emise de autor. În cadrul câmpurilor semantice se distinge şi un fenomen recurent sau de feed- back evident în cazul poeţilor care şi-au încheiat activitatea creatoare şi a căror operă este receptată printr-o viziune globală asupra ei. Astfel câmpurile semantice bogate în conotaţii şi având valenţe multiple spre finalul unei activităţi creatoare se răsfrâng şi îmbogăţesc semnificaţia operelor de început care au fost mai sărace în sensuri, iar limbajul poetic de început se nuanţează descoperim imagini şi sensuri noi, profunzimi nebănuite la început. S-au surprins trei tipuri de atitudini ale poetului faţă de câmpul semantic tradiţional: Una este aceea de acceptare şi de preluare ca atare a câmpului semantic istoriceşte format. 47 O altă atitudine vizează lupta poetului pentru a înnoi câmpul semantic prin îmbogăţirea lui, ori corectarea şi uneori chiar subversiunea acestuia. Cea de a treia atitudine posibilă este formarea unor câmpuri semantice noi, lupta pentru a impune un cuvânt neconsacrat în limbajul poetic. Această atitudine este una de evitare a folosirii cuvintelor care au deja un câmp semantic pre-format. Cea mai importantă atitudine o constituie cea de înnoire a câmpurilor semantice consacrat în cadrul căreia se disting ca principale procedee: adaos de informaţie semantică, schimbarea uneia sau mai multor note constitutive, redistribuirea notelor în ierarhia informaţională, deplasarea accentelor, iar ca mod de acţiune pot fi line sau agresive.111 În ceea ce priveşte atitudinea lui Lucian Blaga, s-a remarcat că acesta a optat pentru îmbogăţirea şi eventual deplasarea notelor componente ale sarcinii informaţionale, într-o atitudine de rectificare lină a câmpurilor semantice. Câmpul semantic se formează din interacţiunea nivelelor, planurilor şi funcţiilor semnului poetic. Se descriu cinci funcţii ale semnului poetic:  expresivă- semnul poetic exprimă sentimente  reprezentativă- reprezintă imagini  creativă- semnul poetic are capacitatea de a aduce informaţii noi  decorativă- determinând pe diverse planuri combinaţii şi simetrii percepute ca fiind frumoase. Astfel, este meritul ritmului, al rimei dar şi al reprezentării iconice provocate de limbaj care pot fi ornamentale, caligrafice, somptuoase etc. Structural, semnul poetic prezintă o structură de suprafaţă reprezentată de cele două planuri : fonologic- grafic şi morfo- sintactic şi o structură de adăncime alcătuită din planul iconic al reprezentărilor şi cel semnificativ al semnificaţiilor şi al conotaţiilor particulare. In poezia lui Lucian Blaga câmpurile semantice prezintă câteva caracteristici de bază : paradigmele tradiţionale, folclorice, culte care au avut o evoluţie organică şi asupra cărora s-a acţionat într-un mod savant prin îmbogăţire şi nuanţare, constituie idiostilul poetului ; 48 pe baza paradigmei axiologice s-a realizat dedublarea simbolurilor nominale prin acţiune, manifestare, calificare în opera blagiană influenţa mecanismelor de feed-back asupra câmpurilor semantice este evidentă; coordonata realistă a poetologiei lui Lucian Blaga este determinanta caracterului iconic, emblematic al limbajului poetic 49 II. ANALIZA METAFOREI ÎN POEZIA LUI LUCIAN BLAGA În studiul său despre Geneza Metaforei, Lucian Blaga plasează metafora revelatorie într-un spaţiu al misterului, aceasta “începe când omul se aşează în orizontul şi în dimensiunile misterului”, încercând astfel explicarea unei metafore printr-o alta şi subliniind că acest tip de metafore sporeşte “semnificaţia faptelor la care se referă.” Este adevărat că, metaforele revelatorii prin natura lor aduc un plus de semnificaţii noi şi inedite, dar ele sunt îmbogăţite la rândul lor cu semnificaţii, prin aportul câmpurilor semantice ale simbolurilor nominale sau ale verbelor care intră în componenţa metaforei, precum şi prin dinamica microtextelor generatoare de câmpuri semantice. Un exemplu concret îl constituie chiar metafora aleasă de Lucian Blaga pentru exemplificarea metaforei revelatorii: Soarele, lacrima Domnului ecuaţia metaforică este (a + x)= b; şi anume (soarele + x) = lacrima Domnului, unde x reprezintă necunoscuta care împreună cu lexemul soare echivalează cu sintagma lacrima Domnului. Pentru aprofundarea semnificaţiei metaforice, este necesar ca acesta să fie studiată din trei perspective ale integrării ei: în câmpurile semantice, prin studierea lexemelor semantice cu valoare de semne poetice (soare, lacrimă, mare, somn, a cădea); în textul poeziei ca întreg ; în microtextul în care apare metafora; în cazul nostru acesta este distihul: Soarele, lacrima Domnului cade în mările somnului. 50 1. METAFORA ŞI CÂMPUL SEMANTIC AL LEXEMELOR Pentru o înţelegere profundă şi în scopul descoperirii relaţiilor fundamentale ale procesului metaforic folosit de Lucian Blaga , se impune un studiu atent al noosferei. Noosfera presupune “coincidenţa celor două dimensiuni - cea cosmologică şi cea noologică” şi se constituie, în sistemul poetic blagian, “dintr-un feeric şi semnificativ joc de spaţii, durate şi substanţe cu valoare simbolică.” Termenii simbolici nominali reprezentativi pentru opera lui Blaga sunt1: lumina trupul şi sângele ochiul, pleoapa, oglinda timpul, moara, lucrul elementul acvatic, prundul, albastrul, aurul focul, cenuşa, somnul, moartea  semnul, runa, albina Caracteristic lui Lucian Blaga este faptul că lucrează în special cu termeni simbolici consacraţi de tradiţie, al căror câmp semantic îl dezvoltă, fără însă a-l afecta. Deşi, în studiile sale teoretice, Lucian Blaga nu s-a referit niciodată la verb, această categorie gramaticală are o importanţă majoră în construcţia poeziei, in general, şi a limbajului metaforic, în special. “Poetul construieşte –mai ales în cazul verbului- propriul său edificiu conotativ, simbolizant pe trăsăturile principale (pe semne nucleare) şi nu pe cele secundare, deci integrându-se atât în organicitatea limbii cât şi cea a limbajului poetic, iar nu făurindu-şi un stil bazat pe inovaţii bătătoare la ochi, adică nu pe écart.” 2 51 1.1 TERMENII SIMBOLICI NOMINALI AI METAFOREI În metafora aleasă de însuşi Lucian Blaga pentru a-şi ilustra argumentele referitoare la metafora revelatorie, Soarele, lacrima Domnului, adâncimea semnificaţiilor este dată de câmpul semantic al celor doi termeni simbolici- soarele şi lacrima, dar este conturată pe deplin de semnificaţia termenilor- mare şi somn care fac parte din microcontext şi care întregesc imaginea metaforică. Soarele- un simbol de sorginte mitică, este un element frecvent în lirica blagiană, fapt ce i-a determinat pe unii critici sa-l numească pe Lucian Blaga poet solar. Deşi este un aspect controversat- poetul solar considerându-se a fi, de fapt, poet selenar, înainte de toate, Blaga este poetul luminii aşa cum afirma el însuşi în poemul de debut- eu cu lumina mea sporesc a lumii taină. În accepţiunea poetului “soarele este aşadar lumina în amândouă sensurile pe care cuvântul le are la Blaga, prezenţa lui răspunde deopotrivă nevoii de absolut a poetului şi sensibilităţii lui la natură, înclinaţiei de a se fixa în concretul fenomenal: soarele e miezul accesibil al lumii. Sentimentul existenţial sau (ceea ce la Blaga e totuna) starea lirică ajunge astfel să fie hotărâtă de mişcarea soarelui, de variaţia intensităţii luminii lui, lucru descoperit cu uimire încă din epoca debutului: 3 De ce-n aprinse dimineţi de vară mă simt un picur de dumnezeire pe pământ şi-ngenunchez în faţa mea ca-n faţa unui idol? De ce-ntr-o mare de lumină mi se-nneacă eul ca para unei facle în văpaia zilei.” Generator de lumină, soarele un izvor de bucurie, de speranţă un simbol al aspiraţiilor încă nerostite: “Credinţa mea o sorb puternică din soare”, “spre soare râd”, “spre dimineţile tale râd / soare vechi, soare nou.” În poezia sa, soarele, un simbol al permanenţei, al statorniciei şi al vieţii, devine inima lumilor cărora se revelează tâlcul suav. E acelaşi, nu-s aceiaşi. E acelaşi unic soare tâlc suav învederând. 52 Ca să coloreze ceasul fluturi- alţii sunt la rând. (...) E acelaşi, nu-s aceiaşi. E acelaşi unic soare, inimă prin lumi bătând. Să îngâne-n vreme rugul alte-amurguri sunt la rând. Amintind de rădăcinile mitice ale simbolului, într-o lume antică unde soarele era considerat zeu, poetul se simte o columnă a unui templu păgân închinat soarelui, un receptacol al luminii solare, “o stalactită într-o grotă uriaşă/ în care cerul este bolta” Lin, lin, lin- picuri, de lumină şi stropi de pace- cad necontenit din cer şi împietresc în mine. Absenţa luminii este un motiv de nelinişti terifiante. Printre ziduri ceasul umbrelor mă-ncearcă. Se desface- care poartă? Se deschide- care uşă? Ies vârstele şi-mi pun pe cap Aureolă de cenuşă. (Asfinţit) inducând chiar sentimentul morţii, al neantului: “Mamă- nimicul- marele! Spaima de marele/ îmi cutremură noapte de noapte grădina” (Din adânc). Opoziţia soare-lună este una viaţă-moarte şi este sugerată prin opoziţia Pan-Crist: când solarul Pan este alungat de “umbra de culoare” a lunii lui Crist. Pentru început, luna este factorul sugestiv pentru moarte, prin lumina ei rece şi înfiorătoare: Întocmai ca şi cum mâini reci mi s-ar juca în păr cu degete de gheaţă. E moartea-atunci la căpătâiul meu? 53 Şi în lumina lunii îmi numără ea oare firele cărunte? (Fiorul) Luna este, totuşi, un astru ce răspândeşte lumină şi printr-o schimbare se semnificaţie, ea devine soarele nopţii. Cea mai mare teamă a poetului este aceea a pierderii soarelui, luminii şi focului, adică a substanţei lumii deoarece “deasupra tuturor elementelor peisajului- este lumina : spaţiul contemplat e un receptacul al ei, jubilaţia, extazul, lamentaţia sau tăcerea tragică sunt reacţii la ea. Poezia anotimpurilor este, de aceea, la Blaga, o poezie a luminii, a cerului şi a relaţiei schimbătoare a pământului cu el. Cerul este pentru poet spaţiul luminii şi focului cosmic, universul în ceea ce are mai pur, adică mai aproape de haosul diafan al existenţelor virtuale.” 4 Lacrima – este una din ipostazele cele mai frecvente ale elementului acvatic, fiind acel dar pe care Dumnezeu l-a oferit omului după ce acesta a păcătuit. Lacrima este elementul unei transfigurări, interpunându-se între om şi cosmos (Lacrimile): “Părăsind cuibul veşniciei în care se născuse, întâiul om trăieşte durerea izgonirii şi nostalgia chinuitoare a paradisului pe care i-l aminteşte mustrându-l lumina, zarea şi orice floare. Pentru a suporta toate acestea, imploră să i se împăienjenească ochii cu un giulgiu, Şi-atunci Milostivul într-o clipă de-ndurare/ îi dete – lacrimile (Lacrimile). Cel dintâi act al lui Adam după ieşirea din eden a fost aşadar plânsul, el exprimă noua – şi definitiva- situaţie în univers a primului om, marchează cea de a doua naştere a lui. Lacrima este semnul acestei situaţii şi totodată giulgiul aşezat între ochii ochiul lui şi lucruri, filtrul întunecat prin care vede lumea. Cu sau fără figuraţie mitologică, însă cu păstrarea cel mai adesea a perspectivei mitice, aceasta este semnificaţia principală a lacrimii lui Blaga, fixată încă în Poemele luminii.” 5 Această experienţă iniţială este repetată de copacul-totem, substitut al poetului când urnit din somn, primăvara, este podidit de lacrimi-muguri (Trezirea); este experienţa de început a fiecărui om, deoarece “întâiul plâns al pruncului, când se naşte, este un act comemorativ- zice Blaga. El plânge în amintirea lui Adam care părăsea paradisul.” 6 54 Poetul se simte predestinat plânsului atât prin voinţa ursitoarelor (Lângă Vatră) cât mai ales prin locul naşterii sale pentru care nu există remediu: Sat al meu, ce porţi în nume sunetele lacrimei, la chemări adânci de mume în cea noapte te-am ales ca prag de lume şi poteca patimei. Spre tine cine m-a chemat fie binecuvântat, sat de lacrimi fără leac. iar motivele pentru care el plânge sunt marile nelinişti existenţiale ce-i tulbură sufletul: teama de moarte (Frumoase Mâini), de marea trecere (Leagănul), izolarea de existenţa absolută (Tristeţe Metafizică), singurătatea în univers (Lângă vatră). “Izolarea de existenţa absolută, de cuibul veşniciei, o simbolizează mitic nu numai izgonirea lui Adam, ci şi moartea unicornului; în ulciorul ce îl are pe masă şi în care pune iubitele flori sau tomnaticul soare prin teascuri trecut,/ curgător aur crud, vinul , poetul păstrează alteori şi-un lucru mai scump şi mai rar:/ grămadă de boabe de chihlimbar,/ lacrimi pe care o pădure le-a plâns/ când ultimul alb unicorn s-a stins (Ulciorul). Peste lumea pătrunsă de boală, piezişe cad lacrimi din veac, plânsul este universal şi nesfârşit: ştiu o veşnicie/ ce se numeşte Lacrima mare.” 7 În perspectiva viziunii unei lumi a durerii şi a nostalgiei, o lume ce poate fi privită numai prin filtrul - giulgiu al lacrimii, în care unicornul aude doar “prin murmurul mărilor/ plânsetul ţărilor”, “prin zvonul conului/bocetul omului”, poetul îşi depăşeşte reţinerile şi fără a fi sentimental însă, plânge: Eu sunt un strop de suflet Şi sunt ca picurii izvoarelor fierbinţi: Vin totdeauna din adâncuri mari. (Lacrima şi raza) 55 O tristeţe sfâşietoare generată de nostalgia vremurilor de vigoare şi tinereţe în contrast cu sentimentul neputinţei în faţa unui dat, precum şi de sentimentul ireversibilităţii, este exprimată în versurile târzii: Ce îmbătrâneşte în noi că-ntr-un amurg de zi şi de viaţă ne găsim oameni de altădată, străini printre cei de azi, umbre în ceaţă? Nu-mbătrâneşte în noi valul de sânge, nici inima cât bate, nici patima, nici spiritul, nici răsunetul în urechi, numai lacrima. Omul bătrân plânge cu lacrimi vechi. (Ce îmbătrâneşte în noi) Lucian Blaga operează o schimbare se semn contrastând cu câmpurile semantice tradiţionale unde lacrima era o metonimie a durerii şi suferinţei, în poezia sa lacrima este un semn de bucurie gravă şi pură, apare epurată de durere. “Din când în când câte o lacrimă apare/ şi fără durere se-ngroaşă pe geana/ hrănim cu ea/ nu ştim ce firavă stea.” (La Curţile Dorului ) Marea, o altă ipostază a elementului acvatic, este în poezia lui Blaga un tărâm al misterelor ultime, având mai multe ipostaze, corespunzătoare vârstei poeziei. În poezia debuturilor aspectul mării apare oarecum estompat, aceasta se datorează şi faptului că Lucian Blaga nu văzuse niciodată marea până atunci, cunoscând-o doar prin tradiţia orală şi literară. Marea este un spaţiu al absolutului, imposibil de atins “la patruzeci de ani pe un ţărm vei ajunge/ unde fără-ncetare/ vei aştepta să vie la tine celălalt ţărm” (Citire din palmă) “Deosebit de interesant e şirul imaginilor din Scoica, în care elementul simboic- inima- apare ca termen prim comparat, printr-o gestică cu aspect ritual, cu designatul scoica, la rândul său purtător al unui semnal transcendent: zvonul unei mări necunoscute.” 8 Termenul mare nu impune pentru început, reprezentarea concret sensibilă a mării, având planul iconic zero este folosit doar în sensul său figurat de mulţime tumultoasă. 56 C-o mare de îndemnuri şi de oarbe năzuinţi în mine mă-nchin luminii voastre stelelor. (Stelelor) Chiar şi în acest microtext se observă impregnarea termenului mare cu conotaţiile din poezia romantică ce a dezvoltat câmpul semantic al termenului, îmbogăţindu-l cu valenţele nemărginirii şi ale forţelor primordiale nelimitate. După prima excursie pe mare în 1911, când Lucian Blaga merge în Grecia, Sicilia şi Italia de sud, moment marcat şi în autobiografia sa, poetul cunoaşte mai ales latura furtunoasă poseidonică a mării, fapt ce se va oglindi şi în opera sa. Aceasta este etapa când imaginea mării şi a oceanului se concretizează: Produs al aerului soarele ar fi, al vrenurii, joc al unor pământeşti stihii, aşa credea-nţeleptul din Efes, s-ar plămădi solarul trup din nou, în fiecare zi, din aburii fosforescenţi care din mare ies. (În lumea lui Heraclit) Spre finalul activităţii sale, marea i se autentifică şi poetul îi îmbogăţeşte câmpul semantic cu sensuri simbolice noi, generate de imensul său bagaj filosofic: Se-ntinde marea clară pe-un prund de oseminte. Nu-i nimenea cu prora s-o spargă, s-o frământe. Doar şerpii taie apa spre-un ţărm ghicit în zare, trecând peste adâncuri ca semne de-ntrebare. (Ulise) Simbolul are o alura chthoniană peste care se suprapune simbolul labirintului sugerat de drumurile semne de-ntrebare ale şerpilor. Tot de sorginte cultural filosofică 57 este şi imaginea destinului implacabil care se suprapune peste simbolul mării, trasându-i o nouă perspectivă : C-un freamăt te mai stinghereşte-o clipă marea, dar aripa ţi-o potriveşti spre-a mă curma. (Oedip în faţa Sfinxului) Sau în poezia de final : Trăim sub greul văzduhului ca pe-un fund adânc de mare. Nici o suferinţă nu-i aşa de mare să nu se preschimbe în cântare. (Catren) Somnul este un motiv privilegiat în opera lui Blaga care denumeşte un întreg volum de versuri Lauda somnului şi un poem Cântecul somnului, deşi este cunoscută aversiunea pe care acesta a manifestat-o întreaga sa viaţă faţă de tentativele unor contemporani de a confuda domeniul somnului cu cel al artei, de a explica arta prin vis. Lucian Blaga îşi prezintă şi raţiunile sale legate de acest aspect în Geneza metaforei şi sensul culturii (1937) : “visul cel de pe planul psihologic e a-stilistic, ca orice fenomen natural.” Poetul respinge cu fermitate ideea pătrunderii visului în domeniul artei : mâna neagră a visului/ să mă slujească-ar vrea, dar îşi manifestă preferinţele pentru somn, văzut ca un mijloc de a intra în comunicare cu fondul lumii. Ca o explicaţie a acestui paradox, vine un aforism din anii maturităţii prin care Blaga răspunde la întrebarea: “cu ajutorul cui-opera de artă reuşeşte sa-şi întreacă propriile intenţii?” cu certitudine “cu ajutorul întregului univers, mai puţin conştiinţa autorului ei.” Este un răspuns echivoc ce pare să contrazică flagrant legea non-transponibilităţii, din care Lucian Blaga îşi alimenta convingerile, dar este un răspuns previzibil, dacă se ţine cont de semnificaţia somnului ca lumea revelată. Prin somn se suspendă temporar procesul cunoaşterii fără ca lumea- orizontul misterului, în terminologia blagiană- să-şi înceteze existenţa. Mai mult, ea include chiar somnul.9 58 “Dar nu numai persistenţa temei dovedeşte că ea nu e accidentală: lauda somnului este a stării în care insul se afundă într-o realitate mai largă decât accea a propriei fiinţe. Elogiul somnului l-au făcut şi romanticii şi suprarealiştii. Şi pentru unii şi pentru ceilalţi somnul e însă calea spre vis, căutat ca mijloc de cunoaştere, de revelare a realităţii absolute a lumii sau a eului. Pentru Blaga e un mod de a participa la viaţa profundă a universului şi de sporire astfel a existenţei individuale. Somnul romanticilor şi al suprarealiştilor este numai o amorţire a conştiinţei, necesară activizării extreme a inconştientului, manifestării libere a forţelor din adânc ale fiinţei, izbucnind la suprafaţă, în forma visului, a părţii ei cele mai adevărate. Somnul lui Blaga este anulare completă a individualităţii, zăcere fără dorinţe, fără mustrări, fără căinţi/ şi fără-ndemnuri, numai trup/ şi numai lut, regresiune spre viaţa vegetativă a naturii. Blaga nu istoriseşte vise, poezia somnului de loc onirică, se rezumă la declaraţii care fixează semnificaţia somnului sau momentul intrării în el. ” 10 Teoretic Blaga repudiază viziunea ontologică absolut-om-cosmos, dar ea este destul de fecundă în cadrul noosferei sale. Somnul înscris în aceste trei zone semantice distincte este slăvit ca hieratism, ca linişte supremă a zonei inteligibilului; în somn, lumile izolate, închise în sferele succesive ale cosmosului şi în cercul propriei individualităţi, se acordă cu pulsaţia vitală a universului şi se reduc până la a deveni una cu ea. Noapte. Supt sfere, supt marile, monadele dorm. Lumi comprimate, lacrimi fără sunet în spaţiu monadele dorm. Mişcarea lor- lauda somnului. O semnificaţie mai frecventă este aceea somn-marea trecere : somnul devine refugiu al poetului chinuit de sentimentul efemerităţii, al lunecării în timp. Este caracteristică viziunea temporală a ideii generaţiilor şi tonul confesional: În somn sângele meu ca un val se trage din mine înapoi în părinţi. 59 Imaginea sevei care curge peste generaţii, sfidând hotarele nefiinţei şi umplerea fiinţei cu viaţa strămoşilor “suspendă trecerea, anulează sentimentul de precaritate al fiinţei şi de solitudine, cufundă individul în comunitatea din care a ieşit şi în care viaţa este o permanenţă, perpetuată prin şirul generaţiilor.” 11 Somnul este cântat de către Blaga în cele mai frumoase versuri: Plăcut e somnul lângă o apă ce curge (...) plăcut e somnul în care uiţi de tine ca de-un cuvânt. (Cântecul somnului) şi uneori apare regretul că nu este fără sfârşit: (...) Ca lacrimi- mugurii l-au podidit. Soare, soare de ce l-ai trezit? (Trezirea) Dar regretul este unul indirect, căci în ciuda dorinţei de integrare în cosmic, poetul este slugă şi domn al vegherilor, iar somnul nu poate fi pentru totdeauna un refugiu, prin anularea sinelui, somnul echivalează cu moartea, iar vechile spaime revin mai puternice: Somnul e umbra pe care viitorul nostru mormânt peste noi o aruncă, în spaţiul mut. Blaga nu poate păşi pragul cufundării în Marele Tot, el “rămâne prizonierul veghei lui neliniştite să-şi umple sufletul cu formele accesibile ale vieţii universale” întocmai ca un lac în care se reflectă lumea reală:12 Grav, lunatic, umblă gândul Pe limanuri, lângă-o apă. Se se-nchidă, sau s-adoarmă nici un lac n-are pleoapă. (Insomnii) Este limpede că, în aria trăirilor umane, semnul poetic somn se impune mai ales prin nivelul său abisal legat de străfundurile fiinţării. 60 1.2 VERBUL ŞI SEMANTICA SA ÎN CONSTRUCŢIA METAFORICĂ Convins fiind de puterea semantică a substantivelor, Lucian Blaga scria că lirismul este izvorul ce curge dintr-un substantiv şi adăuga : “Dar pentru a scoate apă din stâncă este nevoie de un Moise şi de un toiag”, reformulând astfel vechiul mit biblic într-o metaforă a modului real de funcţionare a poeziei. Această reformulare conţine relaţia semantică fundamentală : actantul, obiectul, instrumentul, scopul, dar este trecut sub tăcere actul de modificare- verbul tranzitiv care face să se desferece apele vieţii, respectiv, ale poeziei.13 “În opera blagiană, cel mai adesea verbul nu numai că este rostit şi modulat, dar prin el se impune imaginaţiei actul ca atare, în toată vigoarea reprezentării sale, în toată profunzimea sa de simbol. (...) Mereu însă definitoriu este actul, prin act se delimitează identitatea de alteritate. Prin act se restituie lumii taina frumuseţii, prin act se instituie limba ca limbaj poetic, astfel încât substanţele-substantivele să cânte.” 14 O comparare a grupului nominal(G N) cu cel verbal, în poezia lui Blaga, a dus la concluzia că grupul verbal, prin semantica tranzitivităţii pro vs contra, constituie esenţa poeziei şi instituie şi GN în opoziţiile simbolice eu vs alţii etc.15 “Dacă utilizăm denumirea tradiţională de univers poetic pentru totalitatea designaţilor, deci ceea ce se poate număra, respectiv cita, dintr-un text poetic, am putea spune că, printr-un complex proces de regie a textului, acest univers poetic este transformat în noosferă, iar intertextualitatea în valoare estetică.”16 La un inventar al verbelor în poezie s-a descoperit un număr de 666 de verbe dintre care pe primul loc se află verbul a vedea cu quasi-sinonimele a privi şi a se uita (120), confirmând şi statistic caracterul vizual al operei lui Blaga; un număr foarte mare înregistrează verbele de deplasare : a veni (71), a cădea (61), a trece (54), a coborî (16), a curge (15) şi cele care redau mişcări sufleteşti: a crede (35), a cânta (32), a iubi (19) ; un grup puternic de verbe este cel al verbelor a arde (43), a aprinde (22). O observaţie asupra sistemului verbal este aceea că “în fiecare volum Lucian Blaga şi-a îmbogăţit vocabularul cu un număr apreciabil de verbe, ceea ce infirmă impresia celor ce contestă poetului o evoluţie creatoare ascendentă.” 17 61 Analiza verbului în poezia lui Blaga implică abordarea câtorva concepte operaţionale- sintagmatica imaginarului având ca factori constitutivi actantul, actul, zona de pornire, zona de sosire şi de tranzit, determinările calitative şi cantitative ale mişcării, scopul şi efectul. Este necesară, de asemenea, studierea opoziţiei identitate şi alteritate, a persoanei generale şi a nivelelor timpului, a opoziţiilor temporale ... În analiza fiecărui verb este necesară considerarea şi clasificarea microtextelor sale în funcţie de următorii factori : 1. actantul 2. actul 3. zonele  de pornire  de sosire  de tranzit (facultativă) 4. determinări cantitative şi calitative :  traiectoria (vertical, orizontal, oblic, de sus în jos, de jos în sus, ocolit etc)  modul de executare a mişcării (intensă, lină, bruscă, domoală)  indici ai aspectualităţii (continuitate sau durativitate)  fenomene însoţitoare (gesticulaţie, sentimente) 5. scopul : se referă la o acţiune decalată faţă de direcţia verbului de la o zonă la alta, constituind motivaţia sau finalitatea executării acestei deplasări, din punt de vedere al actantului ei. 6. efectul : poate să nu coincidă cu scopul, deci să fie neintenţionat, inconştient pentru actant. S-a observat că în text verbele se organizează în grupe de microtexte caracteristice fără să ţină cont de criteriul semantic, aşa încât perechea lui a umbla este a intra care nu se combină cu antonimul său a ieşi ; a sta se combină cu a cădea ; a veni cu a vedea. “Cu o mare eleganţă şi discreţie a rostirii, Lucian Blaga, prin sistemul său verbal, creează o lume activă, de un dinamism uneori exploziv, alteori solemn hieratic, dar în care totdeauna lucrurile se conexează, se influenţează, derivă unele din altel, se transformă, îşi răspund şi îşi corespund într-o reprezentativitate care închei molcom, un ciclu cultural : cel al legendelor.” 18 62 Dacă atitudinea lui Blaga faţă de câmpurile semantice ale simbolurilor nominale a fost aceea de preluare a celor tradiţionale, de îmbogăţire şi de prelucrare a acestora, cu totul alta este atitudinea poetului faţă de simbolurile verbale. Dacă nu există nici un simbol nominal creat de Blaga se poate afirma însă că a inventat simboluri verbale noi prin învestirea cu semnificaţii noi a unor termeni neutri din punct de vedere estetic. Este cazul verbelor a cădea şi a sta “pe care poetul le-a investit cu câmp semantic de conotaţii, sunt deci simboluri create de el şi care-i aparţin în exclusivitate,” de aceea, putem spune cu convingere “că Lucian Blaga a fost mai cutezător în domeniul verbului decât în cel al numelui.” 19 Verbul a cădea este un verb cu conotaţii luciferice şi are o paletă largă de semnificaţii şi conotaţii simbolice care-i conferă o tensiune emoţional intelectuală, generată şi de asocierea cu verbele a sta şi a arde. Deşi este un termen foarte frecvent, verbul a cădea este atât de mult îmbogăţit cu semnificaţii încât este transformat într-un termen nou, într-un estem. Spre deosebire de opera teoretică în care atitudinea de recepţie faţă de ceea ce cade este una de aşteptare pasivă (căderea harului din înalt), în poezie se naşte o tensiune de un intens dramatism, iar poziţia insului este una intenţională, aşa cum este descrisă în spaţiul mioritic- lumea e vas primitor, receptacol.20 “În poezie, cum am văzut, zona de sosire, receptacolul este adesea reprezentată prin simboluri cu conotanţă comună matricieală : mările somnului, poala, mâna, ogorul. Printre acestea, între nivelul ideologic şi nivelul abisal prin intermediul celui cultural mitic se creează impacturi care îi dau o vibraţie aparte.” 21 Prezenţa verbului a cădea în idiostilul lui Blaga este caracterizat de câteva aspecte interesante : Caracteristica verbului a cădea în poezia lui Blaga este excluderea sa sistematică din contextul persoanei şi al umanului în general, existând puţine excepţii : “întâiul om/ căzu cu faţa-n pulberea pământului” (Lacrimile) Este interesant de menţionat că verbul este folosit în favoarea actantului non-uman chiar şi atunci când face parte dintr-o metaforă lingvistică cu sensul de moarte : Odată cu zorile/ Cădea-vor întâi nu oamenii, ci florile. 63 Un alt aspect este acela al designatelor care actează prin cădere; caracteristica acestora în idiostilul lui Blaga, este greutatea mică, ceea ce face ca la nivelul imaginar să imprime verbului încetineală, sugerând o cădere lină, domoală. Aceste designate sunt simboluri ale noosferei blagiene: lacrima, sângele, steaua şi fac din relaţia lor cu actantul structuri mai ample în care sunt implicate procese metaforice.20 Într-o serie de contexte persoana este receptorul actantului implicat în cădere, omul receptor fiind conectat la cosmosul emiţător iar actul de cădere fiind conotat ca unul de comunicare, de dăruire: Inima (...) îmi cântă că lutul ei a fost odată un potir de lotus, în care a căzut o lacrimă curată ca lumina.... (Inima) În Cereasca atingere se înregistrează opoziţia iconic-metaforic vs narativ-mitic surprinzându-se chiar momentul poetologic al trecerii de la funcţia iconică (expresivă) a stelei care cade la cea simbolic expresivă reprezentată de regiunea de sosire care este trupul uman, mâinile- organe ale primirii. “Cuplul de actanţi, omul şi absolutul, este pregnant conturat, iar actele lor, exprimate prin verbele a cădea şi a se întinde fiind imperfectate ca acţiuni în curs de desfăşurare la prezentul extensibil, se constituie într-un veritabil mit blagian.” 23 Ce arătare! Ah ce lumină! Stea alb-a căzut în grădină, necăutată, neaşteptată : noroc săgeată, floare şi foc. În iarbă înaltă, în mare mătasă căzu din a veacului casă. S-a-ntors ah în lume o stea. Mi-s mâinile arse de ea.” (Cerească atingere) Omul, ca receptacol al absolutului reprezentat de stea şi ca urmare a tentaţiei de a aboli opoziţia de alteritate aici vs acolo prin actul emiterii şi al dăruirii, nu reuşeşte să cuprindă steaua în esenţa sa ci doar să o recepteze în aparenţa sa ca lucire. 64 Stalactita structurală în două părţi centrate pe verbul a sta şi respectiv a cădea scoate în lumină o metaforă a stării sufleteşti de împlinire. Un alt tip de actanţi ai verbului a cădea sunt aceia reprezentaţi de pulbere : minerală, respectiv vegetală. Un actant intermediar între actanţii lichizi şi pulberea vegetală este cenuşa metaforă a zepezii în : “cenuşa îngerilor arşi în ceruri/ ne cade fulguind, pe umeri şi pe case.” Deşi ponderea metaforizatoare se află în acest caz pe grupul nominal este de remarcat faptul că în centru se află un verb- a arde. Pulberea vegetală reprezentată de polen, seminţe, frunze, este activ prezentată în microtexte oferind verbului a cădea smenificaţii diverse : “Polenul căzut în potire/ ca un jar îl îndură/ toate florile, în dulci suferinţi/ pe măsură/ şi peste fire.” (Bunavestire pentru floarea mărului). În acest context imaginea simbolică este a ritualului erotic sacru, simbolizat atât de calificativele polenului (aur şi jar) cât şi de potir. Actul căderii ce indică modul de desfăşurare a ceremonialului este privit perfectiv ca rezultat, participiul nefiind adjectivizat. “Accentul este pe efect, adică voluptate, bogat calificată într-o terminologie care continuă pe cea eminesciană a voluptăţii dureros de dulci, în structuri lingvistice proprii şi cu o altă intonaţie, dar mai ales cu mutarea accentului conotativ de pe masochismul eminescian pe tremendumul în faţa sacralităţii erosului.” 24 Ca o paralelă mai târzie la microtextul anterior sunt câteva versuri din Risipei se dedă florarul unde actantul este polenul dar se schimbă regiunea de sosire ; aceasta este perechea noi-eu şi tu şi zona din jur- solul evidenţiază caracterul hiperbolizant al imaginii troienelor de aur din polenul risipit de florar. Zonele în care cade polenul sunt semnificative, sugerând împiedicarea exprimării emoţiei în cuvânt şi prin graiul privirii: Polenul cade peste noi, în preajmă galbene troiene alcătuieşte-n aur fin. Pe umeri cade-ne şi-n gene. Ne cade-n gură când vorbim, 65 Şi-n ochi, când nu găsim cuvântul. Si nu ştim ce păreri de rău ne tulbură, pieziş avântul. Într-un alt context (Cetate în noapte) sămânţa este cea care cade pe piatră dând naştere la statui. Prin asocierea trăsăturii semice vegetal (viu, natura), corespunzătoare seminţei, cu cea de construit (non-viu, înfăptuit de om) se face posibilă imaginea poetică. Verbul la perfectul compus subliniază caracterul de legendă etiologică a acestei strofe: Sec şi sterp, oricum ar fi, îşi are şi oraşul rodnicia lui. Din seminţe ce-au căzut pe piatră în pieţe au crescut statui. “Imaginea seminţei din care se nasc statui se află în opoziţie de alteritate cu strofa stelei care-n beznă cade şi pe care mâinile n-o pot cuprinde. Se remarcă în cele două strofe opoziţia aspectuală a verbului imperfectiv versus perfectiv.” 25 În cele trei ipostaze în care va cădea are actant vegetal se regăseşte trei moduri diferite ale fecundării : împlinire, rodire (polen-potir-rod), neîmplinire, risipă (polen-pământ-trup-non-rod) şi împlinire de viaţă, prin transformare mitică (sămânţă, piatră, statuie) primele două fiind metaforic descriptive iar cel de-al treilea mitic-legendar. Astfel verbul a cădea devine o metaforă a fecundării “prin feed-back, şi microtextele stelei primesc conotantă simbolică de fecundare a omului de către absolute, cu cele trei posibilităţi: împlinire (mâinile arse), neîmplinire (mâinile ce se-ntind), împlinire deviată (lucirea numai o cuprinzi). Lumea omului pe care eul poetic şi-o asumă şi pe care o simbolizează este metaforizată ca un potir deschis spre absolut, fapt de regie care la Lucian Blaga se leagă şi de categoria sofianicului şi de trăsătura feminină asumată de eul poetic.” 26 Există şi o grupă a actanţilor vieţuitoare care prezintă câteva trăsături specifice: Sensul verbului a cădea este acela de pieire In cele mai multe cazuri acţiunea este una ipotetică 66 Negativitatea actului de cădere la actanţii de origine animală este determinată de faptul că ei nu cad pentru altul; nu există un receptacol, iar comunicarea nu implică dăruire-primire. In acţiunea verbului a cădea mai sunt implicaţi şi actanţii legaţi de fiinţa umană: sufletul, trupul, umbra. Trebuie remarcat că prin tendinţa de a evita persoana I a verbului şi folosirea lui la persoana a III-a este conturată puternic alteritatea. Pentru ipostaza poetului aflat în actul de cădere este semnificativ microtextul: “trupul meu cade la picioarele tale/ greu ca o pasăre moartă” (Scrisoare), cunoscut ca cel mai dramatic din creaţia blagiană. “...este în orice caz unul din puţinele microtexte blagieneîn care actul de cădere este activat de un sentiment pru depresiv imanent actantului enunţător, pe când la ceilalţi predomină funcţia semnificativă cu atât mai simbolizatoare şi mai non-afectiv-expresivă cu cât actantul este mai îndepărtat de persoana umană (de eu) şi mai apt astfel să devină emblema absolutului.” 27 În concluzie, putem spune că verbul a cădea în idiostilul lui Blaga, este un verb al emisiei absolutului şi a tot se depăşeşte subiectul emiţător-receptor ; este un verb-metaforă al relaţiei identitate-alteriatate, instituind alteriatea absolută. În cadrul noosferei poeziei lui Blaga , verbul a cădea prezintă următoarele trăsături fundamentale : pe nivelul real semnificaţia este zero are ca semnificaţii strălucirea, frumuseţea, mişcarea lină pe nivelul imaginar prezintă la nivel afectiv tremendo pentru identitatea receptoare, în general neredat pentru identitatea obiectualizată- non-psihologică , pur simbol în perspective nivelului cultural, sugerează miturile fecundării şi ale relaţiei de emisie/ dăruire- recepţie/primire între absolut (divinitate, cosmos) şi relativ (individ, lume) pe plan ideologic simbolizează sofianicul, diferenţialele divine la nivel abisal- erosul ca taină (complexul Marelui Anonim) la nivel axiologic verbul este apreciativ, exprimând adesea veneraţia 67 2. METAFORA ÎN TEXTUL POETIC Ţesătura textului poetic constituie o sursă bogată de semnificaţii conferind metaforei componente conotaţii nebănuite, fapt ce implică un studiu atent al textului poetic însumat analizei stilistice a metaforei. În cazul metaforei revelatorii Soarele, lacrima Domnului, contextul îl constituie poemul Asfinţit marin aparţinând volumului La curţile dorului (1938), o poezie a amurgului, a întoarcerii lumii în orizontul de taine din care s-a născut. Specific poeziei lui Lucian Blaga, textul poetic se grupează în jurul a două noţiuni- identitate vs alteritate. În cadrul poeziei lui Lucian Blaga, identitatea este sugerată de acele trăsături semice identice persoanei I, respectiv poetului, fiind dedusă atât prin intuire cât şi analitic prin sistemul de analogii şi omologii al noosferei. Identitatea blagiană este reprezentată de respectul tainei, de paradox, selenar.... Ce-a de a doua noţiune uzitată în stilul poeziei lui Blaga este alteritatea sau non- identitatea, care la rândul ei este de două feluri: alteritatea complementară- corespunde persoanei a II-a: femeia, pământul, anumite vietăţi etc alteritatea opusă ce corespunde persoanei a III-a reprezentată de: Dumnezeu, cer, soare. Este de remarcat că la Lucian Blaga nu există opoziţii propriu-zise de ostilitate şi opoziţia I (identitate) vs A (alteritate) nu corespunde cu expresia gramaticală. Există o deosebire semiotică între tu- Dumnezeu şi tu- iubita, astfel că în primul caz tu corespunde persoanei a III-a, iar în cel de-al doilea este persoana a II-a (uneori poate fi şi a III-a). I vs A nu corespunde obligatoriu nici cu opoziţia subiect vs obiect; poetul- respectiv I se imaginează adesea obiect aflat în zona de sosire şi asupra lui se exercită acţiunea de actant a lui A. În timp ce alteritatea, conotată feminin este binevoitoare, aliată identităţii, apoziţia propriu-zisă se exercită între identitate şi două tipuri principale de alteriate: cea divină cu trăsătura semică acolo superior şi cea masculină cu trăsătura aici sau acolo inferior. 68 Identitate are o natură preponderent pasivă: de pacient, de primire, receptacul, selenar feminin. Într-un joc al luminilor, poezia interferează teme multiple concentrându-le în şapte distihuri de o sonoritate meditativă şi proiectându-le într-o viziune exotică a lumii neptunice: Piere jocul luminilor Saltul de-amurg al delfinilor Delfinii, vietăţi marine de mare raritate in opera lui Blaga, se înscriu în seria semantică I (identitate) lucru uşor de observat printr-un feed-back în cadrul textului poeziei. Jocul luminilor în prag de asfinţit pus în corelaţie cu predicatul piere sugerează lumina distructivă- solară care încearcă să reziste, se opune apariţiei luminii selenare, beneficei lumini nocturne.Fenomenul de anihilare, de pieire, este întărit prin cel de-al doilea distih al poeziei: Valul acoperă numele scrise-n nisipuri şi urmele care sugerează pierderea identităţii. Dar aceasta “înţeleasă ca indiviziune prin estomparea numelor este pentru Lucian Blaga un fapt pozitiv, o condiţie chiar a găsirii sau regăsirii autenticei identităţi.” Prin acţiunea sa de anihilare, de ştergere a numelui şi urmelor- elemente masculine în esenţa lor- elementul acvatic- feminin îşi ia revanşa asupra celui solar, posterior. “Lumina şi valul au o acţiune paralelă de nimicire, de anihilare, dar prin caracterul invers al acţiunii lor rezultă o conjuncţie răsturnată în urma căruia se instituie un altfel de echilibru.” 28 Primele două distihuri ale poeziei, prin acţiunile pieire şi acoperă, nu fac altceva decât să pregătească , atât pe plan iconic- instalarea liniştii, a luminii, cât şi pe planul semnificativ, atmosfera necesară ritualului nupţial introdus de cel de-al treilea distih: Soarele, lacrima Domnului Cade în mările somnului. Printr-o conjuncţie de o rară frumuseţe metaforică este cuprinsă întreaga simbolistică a textului poetic- nunta cosmică “devine conjuncţie a luminii şi a mării, a 69 masculinului şi a femininului, a Marelui Anonim şi a Marei Mume, matricea a tot ce e viu.” 29 Următorul distih reuşeşte să cuprindă în versuri simple momentul de trecere de la peisaj la mitologie aflată sub protecţia umbrei într-un peisaj în care femininul se instalează definitiv : Ziua curmă şi veştile Umbra măreşte poveştile “Situat exact în centrul poeziei, distihul îi luminează, explicitându-I în sensul mitologiei personale, semnificaţiile, în special pe cea de bază: trăirea poeticului, chiar a sublimului în urma propriului salt de imaginare prin care datul lumii închipuite, simţite şi gândite, ca să repetăm proprii săi trermeni, deci al unui asfinţit marin a fost transformat în ritualul unei nunţi cosmice şi în consumarea marelui act zămislitor, varianta unui vechi mit al zămislirii prin căderea umbrei pe o apă pe care poetul însuşi o citează undeva.” 30 Distihul al patrulea este cel care transferă atenţia de la zona cosmică focalizând-o pe cea umană. Cel de-al cincelea distih este momentul instaurării depline a nopţii: Steaua te-atinge cu genele Mut tălmăceşti toate semnele a instaurării spaţiului minus-cunoaşterii în mitologia lui Blaga. Prin asocierea câmpurilor semantice ale stelei- componenta masculină cu conotaţie divină, cu cele ale genei- conotaţie feminină, astrul ceresc devine un sol, un mesager binevestitor al cuprinsului. Următorul distih este cel mai mişcat intenaţional şi grafic interoghează asupra poziţiei omului în lume, asupra destinului sau în imensitatea spaţială şi temporală a cosmosului : Ah, pentru cine sunt largele vremi ? Pentru cine catargele? Distihul de final, prin cele două versuri, unul exclamativ iar celălalt imperativ, vine să sublinieze sentimentul provocat de distihul anterior, de profunzime a îngrijorării 70 în faţa nemărginirii necunoscutului- nemărginire sugerată prin clipele- în faţa destinului văzut ca o aventură. Închiderea textului coincide cu închiderea pleoapei care prin asociaţie de sinecdoca inima- sugerează o disculpare a eului liric ce refuză să continue jocul imaginativ. 2.1 PLANUL FONOLOGIC Poezia Asfinţit marin se remarcă, în primul rând, prin mulţimea rimelor bogate, trisilabice: Domnului/Somnului, veştile/poveştile, lărgite/catargele, apele/pleoapele şi chiar două asonanţe: numele/urmele, genele/semnele alcătuiesc vocalic şi silabic structuri de repetare aproape totală. Acest fapt conferă poeziei o muzicalitate deosebită care este întărită de asemenea prin culoarea intonaţională, lunecătoare şi fremătătoare a numărului mare de foneme l şi r. Întreaga poezie este dominată de opoziţia semantică, de conjuncţie, fapt sugerat pentru început şi de simetria fonologică a versurilor. Tot în plan fonologic-intonaţional-grafic se remarcă melodia coborâtoare a primelor cinci distihuri, încheiate cu punct, în contrast cu deschiderea ultimelor două distihuri, interogativ şi exclamativ-imperativ, un singur ingabament pe penultimul distih.31 2.2 PLANUL MORFO-SINTACTIC Pe plan morfologic-sintactic se remarcă în primul rând arhitectonica textului construit din microtexte, acte finite sintactic şi închegate pe plan imaginar, care marchează trecerea treptată de la zi la noapte. Caracterul frazelor este preponderent activ, excepţie făcând ultimele două distihuri- interogativ şi exclamativ-imperativ. 71 Relaţia de conjuncţie a textului este reliefată şi de planul morfo-sintactic care face o conjuncţie între două elemente casabile: lumină vs întuneric, celest vs marin, masculin vs feminin. O altă observaţie este aceea a pluralului frecvent întâlnit în textul poetic: delfini, lumini, urme, veştile... Se remarcă în special sintagma largele vremi care apare brusc după termenul semnele al distihului anterior, fiind decupată din tectonica versului şi punând în evidenţă cuvântul largele care la rândul lui vine să amplifice contextul preponderent vizual al poemului: trecerea de la zi la noapte, asfinţitul pe fundalul oceanului văzut ca simbol al timpului infinit. Relaţia dintre elementele ce alcătuiesc poezia este realizată prin intermediul verbelor, unde spontaneitatea creatoare a poetului se manifestă fără limite, a căror dinamică prezintă trăsătura semantică pro şi contra: a pieri, a acoperi, a curma vs a mări, a tălmăci sau trăsătura pro a verbelor de mişcare, ca relaţie între identitate şi alteritate: a cădea, a atinge. Persoana care domină poezia este persoana a treia reprezentând divinitatea, absolutul, cosmosul. Distihul al cincilea introduce o altă persoană, respectiv persoana a doua care acţionează ca un intermediar între persoana a treia şi persoana umană, persoana întâia care este cea a enunţătorului. 2.3 PLANUL SEMANTIC ŞI PLANUL ICONIC Planul semnificaţiilor şi planul iconic al poeziei se disting, dar în acelaşi timp se dezvoltă într-o strânsă corelaţie. În prima parte a poeziei, ochiul imaginar este situat pe margine, este spectator iar privirea se realizează întâi pe orizontală, de la mare către ţărm: piere jocul luminilor, / saltul de- amurg al delfinilor./ Valul acoperă numele/ scrise-n nisipuri şi urmele pentru ca apoi să coboare pe verticală, de sus în jos, de la soare către mare: soarele, lacrima Domnului/ cade-n mările somnului. 72 În plan semnificativ această mişcare merge de la alteritate spre identitate, de la acolo spre aici. În partea a doua privirea se pierde în vârtejul nemărginirii, iar la teama de a fi absorbit în infinitul crono-spaţial individul se retrage în propriul univers lăuntric: Inimă- strânge pleoapele, inima devine ochi închis care refuză să vadă. În plan semnificativ, textul poetic este îmbogăţit cu termeni simbolici proprii noosferei ( semnul, pleoapa), care aduc un spor de semnificaţii, îmbogăţind şi mai mult semnificaţia metaforei centrale, soarele, lacrima Domnului. Pentru a surprinde cât mai mult din paleta semnificaţiilor, este necesară o abordare succintă a câmpurilor semantice ale acestor simboluri. Pleoapa, este un lexem care apare în opera mai multor scriitori aparţinând unor perioade diferite şi are semnificaţii multiple; la Eminescu pleoapa închisă reflectă stări de concentrare, sfială şi somn. La Blaga pleoapa are semnificaţii multiple, încă din primul context Mi-aştept amurgul i se atribuie rolul de a izola o realitate privilegiată abstrăgând-o din contingent. Ea devine alături de termenul ochi o a doua vedere, o vedere superioară care face ca lumina să fie relevată în obscuritate fiind o lumină a minus-cunoaşterii. Pleoapele pot fi ca nişte braţe care păstrează imaginea iubitei, instrumente de punere în paranteză a unei imagini privilegiate, de izolarea ei de ambianţă sau pot fi simple accesorii: Albi pe fruntea ta-şi deschid subţirile pleoape trandafirii. (Primăvara) “Imaginile acestea, (...) sunt la Blaga relativ rare faţă de frecvenţa imaginilor ăn care pleoapele aparţin ochiului uman şi au funcţia de închidere, pentru a cuprinde în chip privilegiat anumite aspecte văzute.” 32 Pleoapa este, în anumite contexte, văzută ca un instrument al visului de greul prea lungului joc/ acum pleoapa mie grea./ Mâna neagră a visului/ să mă slujească ar vrea (Veghe) şi chiar al morţii şi ţărâna /ţi-o tragi peste ochi/ ca o gravă pleoapă (Epitaf). 73 Semnul este un lexem deosebit de alte simboluri prin faptul că se prezintă în poezie ca termen denotativ propriu semnificaţiei, deşi doar aparent deoarece el cuprinde o multitudine de sensuri şi simboluri uneori divergente. El echivalează cu emblema în niciodată nu voi ajunge să aduc jertfa sub semnul înalt/ al curcubeului magic, cu indiciul, simptomul semne verzi sub şovăiri solare/ ieşi soro să le vezi pe ogor, cu semnalul un semn pe supt cer ieri s-a dat/ în cercul înşelăciunii./ Apoi spre Saturn au plecat/ vântul, lăstunii. În versurile Calea-lactee abia ghicită se pierde/ scrisă în noaptea fierbinte şi clară/ ca linia vieţii runic săpată/ într-o imensă, zăbavnică palmă, semnul devine un destin cosmic, solar, Calea lactee este linia vieţii. În versul steaua te-atinge cu genele./ Mut tălmăceşti toate semnele, semnul se- nfăţişează drept o enigmă, un element încifrat al unui limbaj inexprimabil: mut tălmăceşti. Cuvântul toate este cel care determină planul iconic în care toate elementele poeziei: jocul luminilor, soarele, catargele devin semne. Versul steaua te-atinge cu genele sugerează un gest-semnal prin care se atrage atenţia asupra semnelor al căror mister secret nu trebuie divulgat ci doar tălmăcit. De asemenea versul sugerează un contact între om şi absolut. Gestul atingerii cu geana, echivalentul atingerii cu pleoapa prezintă şi o încărcătură erotică, o conotaţie abisală, steaua devenind un intermediar al absolutului, unul feminin. 2.4 PLANUL AFECTIV În plan afectiv, pe parcursul poeziei creşte intensitatea emotivă a participării de la starea de contemplare a jocului până la tremendoul faţă de participarea la nunta cosmică, mai corect spus faţă de îndrăzneala de aşi imagina această nuntă, încălcând astfel teritoriul tainelor interzise de Marele Anonim.33 Temându-se de a dezveli taina prin asemănările pe care ni le oferă, poetul se dezice de acestea în finalul poeziei: inimă, strânge pleoapele. 74 Tremendoul este provocat mai puţin de tabloul înfăţişat de poem- imaginea asfinţitului în mare, sau de semnificaţia acestuia- absolutul coborând sofianic în potirul lumii, ci este determinat de cutezanţa de a asocia “un înţeles înalt situat pe nivelul ideologic al noosferei cu un înţeles adânc, situat pe nivelul abisal al noosferei prin intermediul celui cultural, nivel profund şi profan, criptic şi fanic totodată. De el se leagă interdicţiile cenzurii transcendente, subminate aici, datorită viziunii imanenţei, de pericolul desacralizării (...) Eul se retrage în faţa infinitului, care este şi infinitul semnificaţiilor în cultura semnului.” 34 În plan afectiv are loc o transformare treptată, crescând de la contemplarea peisajului la semnificaţie, prin intermediul imaginaţiei ajungându-se în final la emoţie: “tremendo-ul existenţial confundându-se cu cel al actului poetic însuşi, ca plasticizare – transfigurare. Altfel spus, elementul referenţial (peisajul), transfigurat prin elementul transcendental (elementul x în viziunea blagiană) se transformă în element autoreferenţial ca întoarcere la sine, ca închidere în sine, prin strigătul final de spaimă în faţa infinitului şi de porunca retragerii în sine, a non-vederii şi, implicit, a tăcerii, a spaţiului alb care încheie textul ca volum grafic.” 35 În crearea tremendoului final un rol important revine verbelor care dramatizează peisajul pe plan figurativ, metaforic prin transformarea tabloului în acţiuni: acţiuni succesive, pe plan iconic, simili-real, ca momente-etape ale trecerii de la zi la noapte, iar pe plan semnificativ-expresiv prin acte mitice focalizate spre connubiul cosmic.36 Identificarea în planul afectiv, al emoţiei, se face întotdeauna cu receptorul, cu zona de sosire, marea în prima fază, apoi factorul uman când marea devine actant în urma contactului cu absolutul. 75 3. ANALIZA SUCCINTĂ A STRUCTURII MICROTEXTULUI Microtextul este acea unitate ca act finit, închegat pe plan imaginar, sintactic şi arhitectonic ce intră în structura textului. Un microtext are în structura sa, ca părţi componente: actantul actul zonele  de pornire  de sosire  de tranzit (facultativă) Un microtext poate avea doi actanţi şi două acte, respectiv două subiecte şi două predicate, iar sintactic poate fi o frază sau mai multe fraze, dar există şi cazuri în care actanţii şi actele pot fi subînţelese sau unul din actanţi se deplasează în zona celuilalt care îl aşteaptă, îl primeşte şi este atins de el, celălalt poate fi uneori eu, identitatea. 3.1 PLANUL ICONIC În Asfinţit marin avem un număr de şapte microtexte ce corespund fiecărui distih şi care în plan iconic realizează trecerea etapizată de la zi la noapte. În cadrul noosferei lui Lucian Blaga se impune îmbogăţirea noţiunii de metaforă revelatorie dintr-o ecuaţie cu trei termeni într-una cu n termeni, n fiind egal cu numărul nesfârşit al semnificaţiilor şi conotaţiilor în cadrul câmpurilor semantice în continuă devenire, ca legătură între imagine şi opera întreagă. În contextul poeziei şi implicit al microtextului, metafora devine o ecuaţie cu mai mulţi termeni, numărul lor diferind de la caz la caz: 76 Soarele, lacrima Domnlui: a-b-x mările somnului: c-d-y a cădea: e-z Raportul noţiunilor este unul precis, aşa încât prima formulă este în mişcare de includere în cea de a doua prin acţiunea exprimată de a treia.37 Astfel ecuaţia completă a metaforei soarele, lacrima Domnului presupune integrarea elementului mările somnului şi a elementului cade, iar elementul x devine relaţia dintre toate aceste elemente, relaţia prin care şi în care se săvârşeşte şi se legitimează poetic analogia soare-lacrimă. Ecuaţia soarele = lacrima Domnului este justificată în primul rând pe plan iconic de prezenţa verbului, din al cărui câmp semantic se desprinde acea trăsătură de alunecare, de cădere lină, prelingere uşoară. Pentru aceasta este nevoie de un element uşor din sfera stropilor (lacrimă, rouă, picătură de sânge). Astfel logica microtextului devine mai evidentă: soarele alunecă mai uşor în mare la momentul asfinţitului, asemenea unei lacrimi, dar nu una oarecare, ci lacrima Domnului, ca şi când întregul cer s-ar transforma în chipul divin “pe care se prelinge o lacrimă căzând în mare: un strop de apă sărată şi străveziu într-o imensitate de apă sărată, densă, opacă, tulbure.” 38 Deşi înţelesul este eludat pe plan iconic prin prezenţa verbului a cădea ce contribuie la conotarea noosferei plan imaginar printr-o mişcare lină şi suavă de coborâre, totuşi este greu de înţeles impactul imens, puterea fascinaţiei care rămân intacte în urma disocierilor şi disecărilor analitice. 3.2 PLANUL SEMANTIC Capacitatea de a fascina este rezultatul unui fapt cu implicaţii adânci într-o altă serie de asocieri şi semnificaţii, la un alt nivel, acela al paradigmei culturale. Aceasta plasează metafora în cadrul larg al miturilor, al legendelor nemuritoare, în care din cele mai vechi timpuri a existat o mare luptă şi marea nuntă între feminin şi masculin, într-un univers văzut ca o oglindă a celui uman. 77 Dublul designat soare-lacrimă prezintă multe elemente opuse: pe plan expresiv, afectiv soarele exprimă bucuria, exaltarea în timp ce lacrima este un simbol al tristeţii, al durerii şi al melancoliei. Şi pe plan semnificativ deosebirile sunt majore, soarele este acea forţă distructivă, în timp ce lacrima are caracter constructiv; astfel că sintagma lacrima Domnului este explicabilă doar prin intervenţia verbului, al actului simbolic al căderii care realizează legătura factorului masculin, activ cu cel feminin-receptiv pasiv. Metafora soarele, lacrima Domnului exprimă concepţia autorului despre absolut, despre Marele Anonim; în acest context limitat doar la nivelul speculativ al imaginii, lacrima ar putea fi simbolul diferenţialelor divine. Prin această imagine se deschide însă un nivel abisal ce nu poate fi tăgăduit: soarele în mitologie este un simbol al virilităţii iar lacrima poate simboliza sămânţa patern-divină. Tot în mitologie marea este elementul feminin, văzut ca receptacul şi matrice. Astfel, în complexitatea acestei semnificaţii, somnul devine echivalent al perioadei de germinaţie. Această interpretare a metaforei bazată pe mituri arhetipale se poate realiza doar la nivel abisal, având în vedere puternica inhibiţie de care dă dovadă poetul. Interpretarea ne este sugerată indirect chiar de către Blaga care citase el însuşi din folclorul popoarelor “mitul umbrei căzând în apă şi zămislind, mit care, subconştient i-a inspirat şi imaginea centrală din asfinţit marin, laolaltă cu sentimentul de tulburare ce îl suscită.” 39 Blaga şi-a teoretizat chiar inhibiţiile în teoria diferenţialelor divine, legate de obsesia unui Tată-Marele Anonim care interzice cunoaşterea tainei sale absolute. În ciuda acestui fapt, Tatăl este îndrăgit şi acceptat iar interdicţiile se transformă în privilegii. În cadrul metaforei verbul cade nu reprezintă altceva decât actul fecundării- “act glorificat spontan şi probabil în afara controlului raţional prin perfecta suprapunere a paradigmelor de la toate nivelele, de cel mai profund abisal până la cel înalt intelectual, dominând, pe planul imaginarului semnificant, elementele cele mai pure şi mai somptuoase ale dramaturgiei simbolice universale: soarele şi marea.” 40 Poezia Asfinţit marin este traversată de la un capăt la celălalt de opoziţia semantică de conjuncţie între masculin şi feminin exprimată prin intermediul unor simboluri cu origine neutră. Opoziţia se realizează între termenii legaţi de apă: valul, 78 mările somnului, apele şi de ochi: genele, pleoapele precum şi seria legată de lumină: luminile, soarele, steaua. Între aceştia se interpune în poziţie centrală metafora soarele, lacrima Domnului, care concentrează întreaga simbolistică a poeziei. Semnificaţia deplină a metaforei se găseşte la nivel abisal care îl domină pe cel ideologic şi care aduce un erotism intens care este subsidiar semnificaţiei filosofice gândite şi acceptate de Lucian Blaga. Întreaga poezie camuflează adâncimi tulburătoare, iar emoţia poeziei se dezvoltă treptat atingând apogeul în ultimul distih când poetul realizează că absolutul este rodul propriei imaginaţii, cutremurător chiar pentru cel ce l-a inventat. “Căci există, să nu uităm şi mituri în care analogia lacrimei cu lichidul seminal e evidentă, iar asimilarea mării cu matricea e un fapt ce caracterizează cultura lumii încă din zorii neoliticului. S-a ajuns aşadar în cadrul microtextelor citate de la contemplare la imaginare şi semnificare, emoţia instaurându-se treptat şi debordând tocmai din punctul maximei semnificări, odată cu distihul al treilea.” 41 Referinţa iniţială se pierde prin axologie şi acte de expresie, astfel încât dacă aluziile la transcendent apar ca metafore ale simili-realului, în cel de-al doilea stadiu, prin feed-back, tabloul apare ca metaforă. In actul poetic al lui Blaga, transcendentul şi imanentul se transfigurează reciproc iar elementul x reprezintă deschiderea spre noosfera proprie şi spre întreaga cultură. El devine mai mult decât o simplă semnificaţie adăugată soarelui- pentru a-l preface în lacrima Domnului, ci un element dintr-un întreg în cadrul a trei sfere concentrice : opera lui Blaga în totalitatea ei, textul poetic şi microtextul. “Scena închipuită, de o mare frumuseţe şi din punct de vedere decorativ, are o rară densitate semantică, iar din punct de vedere expresiv ea relevă emoţia pătrunsă de veneraţie faţă de tainele firii prezente în toate semnele naturii. Dacă îi înţelegem şi adâncimea, nu numai înălţimea, imaginea câştigă atât în adevăr cât şi în nobleţe- apusul soarelui în mare ca hieroglifă a cosmicei rodnicii, model, la rându-i, pentru iubirea umană procreatoare. Cert, o imagine este cu atât mai valoroasă estetic cu cât câmpul ei semantic este mai bogat, cu cât sunt mai diverse şi mai numeroase nivelele sau paradigmele semantice din care el se compune. Contextul somnului duce în mod inevitabil exegeza la o interferenţă a lingvisticii cu psihocritica.” 42 79 III. CONCLUZII Metafora- metasememul care ocupă primul loc în ierarhia retorică prin rolul lui esenţial în configurarea imaginarului şi a limbajului poetic, prin natura sa controversată, a constituit un excelent material de studiu, cucerind interesul lingviştilor şi stârnind numeroase discuţii ce au condus la emiterea de teorii şi concepte antagonice. Lucrarea se doreşte a fi un studiu de stilistică aplicată, al cărui scop este evidenţierea şi precizarea importanţei metaforei în funcţionarea limbajului poetic în general şi cu precădere în poezia lui Lucian Blaga. Parafrazându-l pe Tudor Vianu, putem spune că în opera lui Lucian Blaga metafora, în special cea revelatorie, este poezia însăşi. Deşi poezia lui Lucian Blaga a constituit subiectul multor lucrări critice (mai puţin, e drept, al unor lucrări de analiză stilistică), valoarea metaforei a fost, în cele mai multe cazuri, doar intuită, fără însă a fi abordată pe deplin, semnificaţiile ei profunde fiind surprinse de un număr restrâns de lingvişti. Metafora revelatorie, plasată în cadrul larg al noosferei, se oferă ca un univers semantic inepuizabil, atât la un nivel înalt ideologic, cât mai ales la nivelul abisal al semnificaţiilor, fiind o adevărată delectare şi o tentantă provocare pentru observatorul fin, solicitând o încordare maximă a simţurilor, o inteligenţă vie şi ascuţită şi un bagaj complex de cunoştinţe şi trăiri spirituale. La fiecare nouă abordare a poeziei lui Blaga, metafora revelatorie, cea mai frecventă dintre tropi, ni se dezvăluie mai frumoasă, mai bogată, mai necesară şi mai luminoasă. Studiul este axat pe două aspecte: prima parte este o abordare teoretică a metaforei, iar partea a doua este o analiză stilistică concretă a metaforei revelatorii, cu toate implicaţiile acesteia în textul şi microtextul în care apare. Primul capitol se impune ca o scurtă incursiune în istoria metaforei, încercând să stabilească rolul şi locul metaforei în seria metasememelor prin analiza mecanismului ei structural şi prin prezentarea unei tipologii a metaforei. Următorul capitol vine să întregească imaginea metaforei prin prezentarea concepţiei lui Lucian Blaga care dă un sens mai larg conceptului de metaforă, 80 considerând-o substanţa ...unei creaţii de cultură şi care operează o diferenţiere între două tipuri metaforice: metafora plasticizantă, a cărei geneză o plasează într-un moment non-istoric, făcând din metaforă o problemă de antropologie şi metafora revelatorie, născută din plasarea omului în orizontul şi dimensiunile misterului, fiind un corolar al modului ontologic specific uman. În cadrul acestui capitol se analizează şi relaţia complexă dintre metaforă- simbol- mit, trepte ale sensului poetic care se determină şi se potenţează reciproc, intersectându- se pe tot parcursul operei lui Blaga. Cel de-al treilea capitol deschide şi mai larg perspectiva asupra metaforei revelatorii prin plasarea acesteia în cadrul bogat semantic al noosferei. După o precizare clară a deschiderii pe care metafora o operează faţă de imensitatea de semnificaţii oferite de câmpul semantic al noosferei şi după o scurtă pledoarie în favoarea uzitării termenului de noosferă, atenţia este focalizată asupra dinamicii şi importanţei câmpului semantic în cadrul limbajului poetic. Partea a doua a lucrării o constituie studiul concret al unei metafore revelatorii în cele trei perspective ale integrării ei: Câmpul semantic constituie subiectul primului capitol cu referire directă la lexemele semantice cu valoare de esteme, care intră în componenţa metaforei. Textul poeziei ca întreg studiat în cel de-al doilea capitol aduce informaţii suplimentare cu privire la cadrul în care este plasată metafora, semantica şi regia textului care deschid metaforei noi perspective atât iconice cât şi semantice. La nivelul textului ca întreg se află cheia înţelesului deplin al metaforei care, de cele mai multe ori la Blaga se află nu la nivel ideologic-filosofic ci la un nivel abisal subsidiar chiar celui filosofic. Semnificaţia metaforică este camuflată în adâncimi tulburătoare şi se descoperă treptat pe măsura aprofundării textului poetic, respectiv a câmpurilor semantice ale simbolurilor poetice, a verbelor şi a regiei textului. Microtextul este subiectul ultimului capitol care conturează întreaga problematică a metaforei, fiind intermediar între imagine şi text. Microtextul este cel care eludează întreaga semantică a metaforei atât la nivelul planurilor iconic-semantic cât şi la nivelul planului abisal – afectiv, al emoţiilor. 81 Acest subiect legat de implicaţiile şi rolul metaforei revelatorii în limbajul poetic al lui Lucian Blaga, este unul deosebit de complex şi fascinant totodată. Rezultat al unei minţi de o acută inteligenţă şi al unui suflet în care s-a sedimentat atât spiritualitatea naţională cât şi a popoarelor de generaţii întregi şi a unei creativităţi ce pare să nu-şi fi găsit limitele, metafora revelatorie va fi pentru multe generaţii un tărâm al misterelor şi al valorilor, gata oricând să-şi întâmpine exploratorii. 82 NOTE I. 1. H. Konrad, Etude sur la métaphore, p. 32, 50. 2. Emilia Parpală , Introducere în stilistică, Ed. Universitaria, Craiova 2006, p. 151. 3. Umberto Eco, Semiotica e filosofia del linguaggio, Torino 1984, cap. Metafora e semiosi, p. 141. 4. Emilia Parpală , Introducere în stilistică, Ed. Universitaria, Craiova 2006, p. 154. 5. Roman Jakobson, Two Aspects of Language and two Tipes of Aphasic Disturbances, în R. Jakobson and M. Halle, Fundamentals of Language, Paris 1956. 6. Grupul µ, Retorica generală, Ed. Univers, Bucureşti 1974, p. 155. 7. Emilia Parpală, Introducere în stilistică, Ed. Universitaria, Craiova 2006, p. 161. 8. Ibidem, p. 115. 9. Ibidem, p. 116. 10. Ibidem, p. 119. 11. Ibidem, p. 124. 12. Ibidem, in oedem loco. 13. Pierre Fontanier, Les figures du discours, Ed. Flammarion, Paris 1968, p. 41. 14. Idem, Figurile Limbajului, Ed. Univers, Bucureşti 1977, p. 46. 15. Emilia Parpală, Introducere în stilistică, Ed. Universitaria, Craiova 2006, p. 146. 16. Ibidem, p. 144. 17. Dumarsais, Les Tropes, ed. a III-a, Paris 1775, Vol. I-II, Paris 1918. 18. Emilio Benveniste, Probleme de lingvistică generală, Ed. Teora, Bucureşti 2000, p. 123. 19. Paul Ricoeur, Metafora Vie, Ed. Univers, Bucureşti 1984, p. 126. 20. Ibidem, p. 139. 21. Emilia Parpală, Introducere în stilistică, Ed. Universitaria, Craiova 2006, p. 155. 22. Mihaela Mancaş, La métonymie et la métaphore, în RRL, nr. 5, 1973. 83 23. Emilia Parpală, Introducere în stilistică, Ed. Universitaria, Craiova 2006, p. 156. 24. Ibidem, in oedem loco. 25. Grupul µ, Retorica generală, Ed. Univers, Bucureşti 1974, p. 161-162. 26. Emilia Parpală, Introducere în stilistică, Ed. Universitaria, Craiova 2006, p. 157. 27. Ibidem, in oedem loco. 28. Ibidem, p. 158. 29. Lucian Blaga,Geneza metaforei şi sensul culturii, Ed. Humanitas, Bucureşti 1994, p. 32. 30. Ibidem, p. 38. 31. Ibidem, p. 31. 32. Ibidem, p. 45. 33. Emilia Parpală, Introducere în stilistică, Ed. Universitaria, Craiova 2006, p. 159. 34. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 30. 35. Ibidem, p. 49. 36. Ibidem, p. 30. 37. Dumitru Micu, Estetica lui Lucian Blaga, Ed. Ştiinţifică, 1970, p. 83. 38. Ibidem, in oedem loco. 39. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 31. 40. Dumitru Micu, Estetica lui Lucian Blaga, Ed. Ştiinţifică, 1970, p. 83. 41. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 31. 42. Ibidem, p.32. 43. Ibidem, p.33. 44. Ibidem, p.35-36. 45. Dumitru Micu, Estetica lui Lucian Blaga, Ed. Ştiinţifică, 1970, p. 85. 46. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 36. 47. Dumitru Micu, Estetica lui Lucian Blaga, Ed. Ştiinţifică, 1970, p. 83. 84 48. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 37. 49. Ibidem, in oedem loco. 50. Ibidem, p. 41. 51. Emilia Parpală, Introducere în stilistică, Ed. Universitaria, Craiova 2006, p. 242. 52. Tudor Vianu, Opere, vol. IV, Studii de stilistică, Ed. Minerva, Bucureşti 1975, p. 199. 53. Emilia Parpală, Introducere în stilistică, Ed. Universitaria, Craiova 2006, p. 242. 54. Ibidem, p. 243. 55. Tudor Vianu, Opere, vol. IV, Studii de stilistică, Ed. Minerva, Bucureşti 1975, p. 208. 56. Ibidem, p. 283. 57. Emilia Parpală, Introducere în stilistică, Ed. Universitaria, Craiova 2006, p. 252. 58. A.J. Greimas, Sémantique structurale, Ed. Larousse, 1966, p. 69-72. 59. M. Le Guern, Sémantique de la métaphore et la métonymie, Ed. Larousse, 1973, p. 22. 60. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 362-363. 61. Ibidem, in oedem loco. 62. H. Konrad, Etude sur la métaphore, p. 150. 63. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 370. 64. Ion Coteanu, Stilistica funcţională a limbii române I, Ed. Academică, 1973, p. 22. 65. Emilia Parpală, Introducere în stilistică, Ed. Universitaria, Craiova 2006, p. 252. 66. Ibidem, in oedem loco. 67. Ibidem, in oedem loco. 68. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 364. 69. R. Waltz, La création artistique, p. 129. 70. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 364. 71. Emilia Parpală, Introducere în stilistică, Ed. Universitaria, Craiova 2006, p. 253. 72. Ibidem, in oedem loco. 85 73. J. Bousquet, Les thémes du rêve dans la littérature romantique, p. 375. 74. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 365. 75. Emilia Parpală, Introducere în stilistică, Ed. Universitaria, Craiova 2006, p. 254. 76. Ibidem, p. 255. 77. Ibidem, in oedem loco. 78. Ibidem, in oedem loco. 79. Lucian Blaga, Geneza metaforei, EPLU, 1969, p. 300. 80. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 367. 81. Paul Ricoeur, Metafora Vie, Ed. Univers, Bucureşti 1984, p. 380. 82. G. Vico, Principiile unei ştiinţe noi cu privire la natura comună a naţiunilor, Ed. Univers, 1972, p. 243-245. 83. John G. Elerder, Abhondlung uber den Urspring der Sprache, 1772, Rechenejun, Stuttgart, 1966, p. 48-49. 84. Tudor Vianu, Problemele metaforei, Opere, Ed. Minerva, 1975, p. 199. 85. Ibidem, p. 203. 86. E. Cassirer, Sprache und Mithos Ein Beifrag zeim Problem der Gotermamen, 1925, in Wesen und Wirkung des Simbolbegrifs, Dormanstadt 1977, p. 75. 87. Lucian Blaga, Geneza metaforei şi sensul culturii, în Trilogia culturii, 1969, p. 289. 88. Ibidem, p. 280, 282. 89. Ibidem, p. 311. 90. Ibidem, p. 313. 91. Ibidem, p. 323, 380. 92. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 72. 93. Ibidem, p. 55. 94. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 367. 95. Lucian Blaga, Geneza metaforei şi sensul culturii, Ed. Humanitas, Bucureşti 1994, p. 85-86. 86 96. Emilia Parpală, Introducere în stilistică, Ed. Universitaria, Craiova 2006, p. 255. 97. Ibidem, p. 256. 98. Eugen Todoran , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997, p. 368. 99. Ibidem, p. 369. 100. Ibidem, in oedem loco. 101. Ibidem, p. 375 102. Alexandra Indrieş, Sporind a lumii taină, Ed. Minerva, Bucureşti 1981, p. 29. 103. Lucian Blaga, Geneza metaforei şi sensul culturii, Ed. Fundaţiilor, 1937, p. 53. 104. Alexandra Indrieş, Sporind a lumii taină, Ed. Minerva, Bucureşti 1981, p. 16. 105. Ibidem, in oedem loco. 106. Ibidem, p. 43. 107. Ibidem, p. 44. 108. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 20. 109. Ibidem, p.21. 110. Alexandra Indrieş, Sporind a lumii taină, Ed. Minerva, Bucureşti 1981, p. 9. 111. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 11. II. 1. Alexandra Indrieş, Sporind a lumii taină, Ed. Minerva, Bucureşti 1981, p. 47. 2. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 41. 3. George Gană, Opera literară a lui Lucian Blaga, Ed. Minerva, Bucureşti 1976, p. 161. 4. Ibidem, p. 174. 5. Ibidem, p. 304. 6. Ibidem, p. 305. 7. Ibidem, in oedem loco. 8. Alexandra Indrieş, Sporind a lumii taină, Ed. Minerva, Bucureşti 1981, p. 80. 9. Ibidem, p. 96. 87 10. George Gană, Opera literară a lui Lucian Blaga, Ed. Minerva, Bucureşti 1976, p. 245-246. 11. Ibidem, p. 247. 12. Ibidem, p. 249. 13. Alexandra Indrieş, Sporind a lumii taină, Ed. Minerva, Bucureşti 1981, p. 260. 14. Ibidem, p. 261. 15. Ibidem, p. 60. 16. Ibidem, p. 50. 17. Ibidem, p. 47. 18. Ibidem, p. 257. 19. Ibidem, p. 252-253. 20. Lucian Blaga, Spaţiul mioritic, p. 96. 21. Alexandra Indrieş, Sporind a lumii taină, Ed. Minerva, Bucureşti 1981, p. 243. 22. Ibidem, p. 216. 23. Ibidem, p. 217. 24. Ibidem, p. 221. 25. Ibidem, p. 122. 26. Ibidem, in oedem loco. 27. Ibidem, p. 227-228. 28. Ibidem, p. 32 29. Ibidem, in oedem loco. 30. Ibidem, in oedem loco. 31. Alexandra Indrieş, Sporind a lumii taină, Ed. Minerva, Bucureşti 1981, p. 31. 32. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 58. 33. Alexandra Indrieş, Sporind a lumii taină, Ed. Minerva, Bucureşti 1981, p. 33. 34. Ibidem, p. 37. 35. Ibidem, p. 37-38. 36. Ibidem, p. 39. 37. Alexandra Indrieş, Sporind a lumii taină, Ed. Minerva, Bucureşti 1981, p. 39. 38. Ibidem, p. 40. 88 39. Ibidem, p. 36. 40. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 99. 41. Alexandra Indrieş, Sporind a lumii taină, Ed. Minerva, Bucureşti 1981, p. 34. 42. Alexandra Indrieş, Corola de minuni a lumii, interpretare stilistică a sistemului poetic al lui Lucian Blaga, Ed. Facla, bucureşti 1975, p. 99. 89 BIBLIOGRAFIE 1. Aristotel, Poetica, studiu introductiv, traducere şi comentarii de D.M. Pippidi, Bucureşti 1965. 2. Benveniste, Emilio, Probleme de lingvistică generală, Ed. Teora, Bucureşti 2000. 3. Blaga, Lucian, Geneza metaforei şi sensul culturii, Ed. Humanitas, Bucureşti 1994. 4. Blaga, Lucian, Opere, Ed. Minerva, Bucureşti 1982. 5. Boileau, Arta poetică, E.S.P.L.A., Bucureşti 1957. 6. Coteanu, Ion, Stilistica funcţională a limbii române I, Ed. Academică, 1973. 7. Dumarsais, Les Tropes, ed. a III-a, Paris 1775, Vol. I-II, Paris 1918. 8. Eco, Umberto, Semiotica e filosofia del linguaggio, Torino 1984, cap. Metafora e semiosi. 9. Fontanier, Pierre, Les figures du discours, Ed. Flammarion, Paris 1968. 10. Gană, George, Opera literară a lui Lucian Blaga, Ed. Minerva, Bucureşti 1976. 11. Grupul µ, Retorica generală, Ed. Univers, Bucureşti 1974. 12. Indrieş, Alexandra, Corola de minuni a lumii. Interpretarea stilistică a sistemului poetic a lui L. Blaga, Ed. Facla, Timişoara 1975. 13. Indrieş, Alexandra, Sporind a lumii taină. Verbul în poezia lui L. Blaga, Ed. Minerva, Bucureşti 1981. 14. Iordan, Iorgu, Stilistica limbii române, Ed. Ştiinţifică, Bucureşti 1975. 15. Jakobson, Roman, Two Aspects of Language and two Tipes of Aphasic Disturbances, în R. Jakobson and M. Halle, Fundamentals of Language, Paris 1956. 16. Mancaş, Mihaela, La métonymie et la métaphore, în RRL, nr. 5, 1973. 17. Micu, Dumitru, Estetica lui Lucian Blaga, Ed. Ştiinţifică, 1970. 18. Parpala, Afana, Poetica, o introducere, Ed. Austrorom, Craiova 1998. 19. Parpală, Emilia, Introducere în stilistică, Ed. Universitaria, Craiova 2006. 20. Ricoeur, Paul, Metafora Vie, Ed. Univers, Bucureşti 1984. 90 21. Todoran, Eugen , Lucian Blaga, Mit, Poezie, Mit poetic, Ed. Grai şi Suflet- Cultura Naţională, Bucureşti 1997. 22. Vianu , Tudor, Problemele metaforei, Opere, Ed. Minerva, 1975. 23. Vianu, Tudor, Opere, vol. IV, Studii de stilistică, Ed. Minerva, Bucureşti 1975. 24. Vico G, Principiile unei ştiinţe noi cu privire la natura comună a naţiunilor, Ed. Univers, 1972. 25. Zafiu, Rodica, Diversitate stilistică în româna actuală, E.U.B., 2002. 91 